text:
Kuhlaselwe umndeni e-E Cape
2013-01-08 13:01
Johannesburg - Kuhlaselwe ngezibhamu umndeni waseKayser's Beach, ngase-East London, kwashaqwa imali, kusho amaphoyisa ase-Eastern Cape.
"Umndeni lona ubulele ngesikhathi amadoda amathathu angaziwa engena emkhukhwini efuna ngo dli imali,” kusho okhulumela amaphoyisa uCaptain Stephen Marais.
Izigilamkhuba zikhale zemuka nesamba semali engaziwa kanye nobucwebe, lesi sehlakalo senzeke kuqeda ukushaya ihora lesithupha ekuseni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


c: text/html

text:
Uyixolele inkosikazi eyabonwa neshendeComment on this story
NOKUBONGWA PHENYANE
UYISE wezelamani eziboshwe ngeledlule zisolwa ngokubulala ishende likanina uthi useyixolele inkosikazi yakhe phezu kwakho konke okwenzekile.
UMnuz Wani Sibisi (56) uthe usamthanda umkakhe uNkk Sibongile Sibisi aseshade naye iminyaka engu-18 kodwa uthe simmangazile kakhulu lesi sigameko ngoba umufi, uMnuz Khethani Gumede (67), uyisihlobo sakhe ngoba unina kwakunguMaSibisi.
UMnuz Nkosenhle (25) nomfowabo uMnuz Mzweleni Sibisi (19) basolwa ngokubulala uGumede, okuthiwa ubethandana nomama wabo endaweni yaseMvini, KwaXimba.
USibisi, osebenza ePinetown, uthe namanje usadidekile ngoba yena nomufi bebehlala bebonana uma ekhona ekhaya futhi engasoli lutho.
“Izingane zingitshelile ukuthi lokhu ezikwenzile bese kufike isikhathi kodwa bezithi ziyamthusa ngokumshaya zingazi ukuthi angaze ashone. Uma zingichazela zithi uGumede wafika ebusuku ngo-10, zavusana ngoba zilala ezindlini ezehlukene zifuna ukumbona ukuthi uzohamba nini. Zithi zahlala ubusuku bonke zimbhekile ukuthi uphuma nini. Ngesikhathi eqeda ukungena zithi kwakhanya endlini zababona bezitika ngocansi baqeda bacisha balala,” kuxoxa uSibisi.
Uthe ngezithuba zehora lesithathu entathakusa izingane zabona sekukhanya waphuma uGumede ephethe induku zamlandela zafika zamshaya washona.
Uthe uGumede naye wabuzwa ngamalungu omphakathi ngalokhu kodwa wawatshela ukuthi ubegula ubeze kumelaphi njengoba lo mama eyisangoma.
USibisi uthe inkosikazi yakhe iqale yaveza ukuthi ubezomelapha umufi kodwa wagcina evumile ukuthi bebethandana.
“Ngenxa yokuthi babelokhu bephika abantu bagcina ngokuthi bamkhumule umufi bambheke ukuthi akukho yini okufakazela ukuthi ubeye ocansini nangempela lwatholakala. Mina anginankinga ngalokhu okwenzekile,” kuchaza uSibisi.
Ngesikhathi ithimba leSolezwe lifika emndenini wakwaGumede lifike isimo sisemuncu namalungu omndeni aqale ala aphetha ukukhuluma nalo.
Indodakazi kamufi, uNksz Lungi Gumede, ithe bamangele kakhulu ngoba bona bebazi ukuthi bayizihlobo futhi benganakile ukuthi kungase kube khona ukuthandana okukhona.
Izelamani bezivele enkantolo yeMantshi yaseCamperdown ngoLwesihlanu. iMantshi, uMnuz T Jalyard, ithe ngenxa yokuthi bafuna ummeli wamahhala kumele baphinde babuye namhlanje ngoba akatholakalanga ngoLwesihlanu.
“Uma ummeli nimthola ngoMsombuluko nakanjani yilapho siyoqala khona sicubungule usuku enizothola ngalo ukufaka isicelo senu sebheyili,” kusho uJalyard.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines

robotstxt: allowed

filter: keep


text:
Owesifazane uzame ukulengisa ugogo wakhe
2012-12-11 10:31
Johannesburg - Ugogo waseVosloorus, Ekurhuleni, usinde kukubi umzukulu wakhe ezama ukumbulala ngokumlengisa, kusho iphephandaba iDaily Sun.
Omakhelwane bathi bezwe isililo sikagogo u-Agnes, 60, ekhala ecela usizo.
Bathe uma befika emzini wakhe bamthola elenga ngentambo eqinile, kuthiwa umzukulu ulengise ugogo wakhe oguliswa wumdlavuza, ngoba efuna ukusala nomuzi womxhaso.
“Umama akakwazi ukukhuluma kahle njengoba egula, kodwa ukwazile ukusho ukuthi umzukulu nguye obezama ukumlengisa ngoba efuna ukusala nomuzi womxhaso," kusho indodakazi kagogo.
“Akuqali ukuthi umzukulu akhombise ukungabi nazwelo, njalo uyamhlukumeza umama, amfune ngenkani itayitela lendlu.”
Umbiko uthi lona wesifazane usenyamalele.
“Kuzokwenzekani uma umama ebulawa wukwesaba? Kumele umsolwa atholakale aboshwe,” kubhoka indodakazi.
Okhulumela amaphoyisa uLieutenant Colonel Solly Phago, wasesiteshini samaphoyisa eVosloorus, uqinisekise ukuvulwa kwecala lokulinyazwa kwempahla nokuhlukumeza.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Kugetshengwe indawo yokucima ukoma
2012-12-24 12:40
Johannesburg - Umnikazi wendawo yokucima ukoma e-Uitenhage ukhonjwe ngesibhamu wathathelwa imali eningi ngezithuba zasekuseni ngoMsombuluko, kusho amaphoyisa ase-Eastern Cape.
"Umnikazi
wendawo yokucima ukoma ubelele ngesikhathi engenelwa abesilisa ababili abagqekeza umnyango wasekhishini
bengena emzini oseMzamane Street [Kwanobuhle]," kusho uLieutenant Colonel Priscilla Naidu.
Uthe
laba balisa bafune ngenkani imali kumnikazi wale ndawo.
Ngemuva
kwalokho babaleka nemali kanye nomakhalekhukhwini wakhe.
UNaidu
uthe abanikazi bamathaveni akumele bahlale nemali eningi kubona.
"Izigebengu
ziyazi ukuthi amabhange azobe evaliwe ngoKhisimusi nangoNcibijane, ngakho
abanikazi bamathaveni banayo imali abayigcine ezindlini zabo."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
‘Uzilengisile egconwa ngokuphinda ikilasi’Comment on this story
SIMPHIWE NDWANDWE
USASHAQEKILE umndeni wentombazane yakwaDabeka eThekwini ezilengise ngoMsombuluko ngenxa yokudinwa ngabangani bayo abebeyigcona ngokuthi izophinda ikilasi, njengoba izikole zivulwa namuhla.
UGugulethu Gumede (16) ufeyile uGrade 11 ngonyaka owedlule eSithokozile Secondary KwaDabeka.
Utholwe wunina, uNksz Ntombifuthi Khumalo, elenga esihlahleni esisegcekeni kubo ngoMsombuluko ntambama.
Umufi kuthiwa ubegconwa ngontanga yakhe baze bathi kufanele ayocela ukwedluliselwa phambili esikoleni.
Unina kamufi uthe wethuke woma ngesikhathi ethola indodakazi yakhe ilenga ekubeni ekuseni eyishiye iphila futhi ingenazo izinkomba zokuthi khona okuyixakile emphefumulweni.
“Ngesikhathi ngifika ngibuya emsebenzini ngithole ukuthi endlini kubiliswe amanzi ngebhodwe kanti phezu kwetafula (uGugulethu) ubebeke ubhontshisi abelungiselela ukuwupheka. Ngimemeze yonke indawo ngimcinga kodwa lutho ukumthola.
“Ngibe sengibona into emnyamana ezihlahleni ngazitshela ukuthi wuplasitiki kadoti ophoswe ngumakhelwane.
“Ngiya khona-nje ngiyobheka ukuthi yini lena ngiyathetha ngoba bengicabanga ukuthi khona umakhelwane ovele waphosa udoti wakwakhe emzini wami,” kusho uNksz Khumalo osebenzisa isibongo sakubo yize eshadele kwaGumede.
Uthe uvele wathi khimilili uma ebona ukuthi akuwona uplasitiki kodwa wumuntu lona olenga esihlahleni. Ngesikhathi ebhekisisa ebona ukuthi yindodakazi yakhe, kuhlwe emini, amehlo agcwala inkungu.
Uthe ngesikhathi sekufike namaphoyisa nomakhelwane yize eyikhuthuze amaphakethe indodakazi bebheka ukuthi ayishiyanga ncwadi kodwa akutholakalanga lutho kanti kunzima ukwazi ngqo isizathu sokuthi yenze lokhu.
“Kumphathe kabi ukungaphumeleli esikoleni kangangoba uke wezwakalisa ukungajabuli ngokuthi kuphase umfowabo uMzomuhle abebefunda naye ekilasini elilodwa kodwa yena wasala. Besithi sizozwa kothisha esikoleni ukuthi ngeke yini edluliselwe phambili ngoba imiphumela yakhe ibingemibi ngaleyo ndlela elahlisa ithemba. Nakhu ingane isivele ifa kusenjena,” kusho uNksz Khumalo.
Umufi uzilengise ngebhayi le-ANC elinobuso bukaMengameli Jacob Zuma.
Yize uNkk Khumalo ekhomba ukuthi umntanakhe kungenzeka uzibulale ngenxa yokungaphasi esikoleni kodwa bekunamahemuhemu okuthi ubezoganiselwa “ikhehla” ebandleni abakhonza kulo KwaShembe, iNazareth Baptist Church.
Lokhu uNksz Khumalo ukuchithile wathi yindlela athukwa ngayo ngomakhelwane abangezwani nabo ngenxa yokuthi ingane yakhe ibiziphethe kahle futhi ingenangane ekubeni ezabo “sezishaya nga-three noma nga-four zisencane”.
Uze washaya ucingo eshayela isoka likamufi ukuthi liqinisekise ukuthi ubethandana nontanga yakhe, eyokuthi uzogana ikhehla yimbudane ebhebhethekiswa wumphakathi.
Okhulumela amaphoyisa KwaZulu-Natal, uCaptain Thulani Zwane, uthe kusaphenywa ukuthi umufi ushone kanjani.
Uthe akukho okusolisayo ngokufa kukaGugulethu okwamanje.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ubashiye bedidekile uCapitec
2013-01-07 15:03
Cape Town - Isikhulu ebhange lakwaCapitec uCharl Nel, uthe amakhasimende aleli bhange awadingi ukuthi atatazele, kulandela isiphithiphithi sangeSonto, ngesikhathi amakhasimende ethola imilayezo ethi kunezimali ezidonswe emakhadini.
UNel utshele abeFin24 wathi abanikazi bezitolo ekwakuthengwa kubo, yibo abathathe isikhathi ukuveza lama-transactions, wathi azikho izimali ezidonswe ngokungemthetho.
Abanye abanikazi bamakhadi bathi kudonswe imali yezimpahla abazithenga maphakathi nenyanga eyedlule.
Abafundi beZindaba News24, basilandisa ngokwenzeke emakhadini abo:
UThuli Mtshali uthe: Ngiyithole ngo-01:55, ngivukele esitolo ekuthiwa sodonse imali yami bathi abazi bona angiye ebhange. Kuthathwe u-R116.34.
ULucas Majozi uthe: Nami ngingomunye odonselwe imali yezimpahla engazitenga esitolo eGreytown, KwaZulu-Natal.
Ngicishe ngaquleka kodwa kuthe sengibala kahle ngathola ukuthi cishe akunamonakalo, nokho ngizothuphuthuma ebhange ngiyobhekisisa.
U-Isaac Ayoba uthe: Kwenzekile nakimi, ngizoya kwaCapitec ngoba ngiyifuna ibuyile imali yami engu- R200, ngithukuthele kabi!
UNonhlahla Kimmy uthe: Ngiwutholile kodwa owento endala engangiyithenge ePick&pay ngo-R136.
UMshazi Hloboz uthe: Kimi umlayezo ungene ngo-02:51, inkulu kakhulu imali ehambile.
Ngiyafisa ukwazi kuthi kumel engenze njani, ngithole noma zizobuya yini izimali zethu.
UHleh KamaNgubane Shoba uthe: Umlayezo ungene ngo-03:51, uthi ngithenge kwaWoolworths, eBridge City, KwaZulu Natal, ngithenge ngo-R500.
Inkinga ikona ukuthi angikaze ngilisebenzise leli khadi, ngilivule ngoDisemba.
Uma bethi inkinga ayikho ngakubo kumele basho ukuthi ingakuphi!
UNonjabulo Mlotshwa uthe: Mina ngathenga mhlaka-24 Disemba, yadonswa imali. Manje kungena omunye umlayezo futhi uthi kudonse imali efanayo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Uxoshiwe umfundisi owakhumulisa abazalwane
2012-08-17 12:03
Bloemfontein - Ugcine ngokuxoshwa umfundisi waseBloemfontein webandla iSeventh-day Adventist obekade esolwa ngokuthi wakhumulisa izithandani ezingu-17 ayekade eziyala ngaphambi komshado.
Umfundisi uSteyn Venter kuthiwa wayalela izithandani ukuthi azikhumule izingubo
zigijime zibhushuzela wase ethwebula izithombe zabanye, kubika iphephandaba iVolksblad.
UVenter uxoshwe ngemuva kokulalelwa kwecala lakhe lokuqondiswa izigwegwe, kusho umengameli webandla KwaZulu-Natal naseFree State uBMP
Ngwenya.
"Kubuhlungu lokhu okwenzeka kodwa kungcono ngoba sekuphelile ngakho," kusho omunye wabakhumuliswa.
Umbiko wephephandaba ngoJulayi, wathi izithandani zavuma ukuthwetshulwa kanti umfundisi nguye obegcina izithombe.
UVenter walile ukukhuluma nabezindaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Iphoyisa elizibulele belinengcindeziComment on this story
SIMPHIWE NGUBANE noMLUNGISI GUMEDE
UMNDENI wephoyisa eliqome ukuzibulala emuva kokuba lisolwe ngokudubula kwafa umfana (14) ngesikhathi kunombhikisho ngemali yamatekisi eFolweni uthi bese linengcindezi enkulu emuva kwalesi sigameko esiholele ekutheni liyiqede impilo yalo.
UMncedisi Chiliza ongumfowabo omncane kaConstable Msizi Chiliza (28) uthe umfowabo uzibulale ehlela ukuyovela emndenini womfana uMxolisi Buthelezi ngoba efuna ukufaka isandla ezinhlelweni zokumngcwaba.
“Umfowethu ungitshele ukuthi ufuna ukuya ebhange ayokhipha imali ngoLwesibili ukuze akhalise umndeni womfana,” usho kanje.
UMncedisi uthe uyabona ukuthi yingcindezi eyenze ukuthi umfowabo ayiqede impilo yakhe.
“Umphakathi ubusabisa ngokuthi uzosingqongqisa nendlu ngoba umfowethu udubule umfana embhikishweni,” usho kanje.
“Kusukela kwenzeka isigameko uMsizi ubengasalubhadi emsebenzini ngoba ethi uzama ukuxazulula inkinga yakhe nomndeni womfana oshonile.”
I-South African Policing Union (Sapu) ikhalise umndeni wephoyisa nomfana.
“Kodwa sithanda ukukuveza ukuthi kade sasikhala ezikhululwini ze-SAPS ngokuyisa amaphoyisa la ezofunda khona kabanzi ngokubhekana nezimo ezinodweshu,” kubeka iSapu esitatimendeni.
UChiliza obesesebenze iminyaka emibili eyiphoyisa eMlazi ngaphansi koPhiko oluphenya ngamacala abucayi i-Tactical Response Team (TRT) uzidubule ekhanda washona ekamelweni lakhe ngesibhamu somsebenzi i-9mm ngoLwesithathu.
Umndeni awuzwanga lutho kodwa uMsizi uze wabonwa ngudadewabo omncane obezombuza ukuthi angamlethela yini ukudla, wamfica elele phansi kugcwele igazi eseshonile. “Umama nosisi wami kade sebehlale bethukile, bebelokhu bembuza uMsizi ukuthi uyalubona utaku abakulo,” kusho Mncedisi.
Isolezwe izolo lihambele lo mndeni lafica amalungu omndeni nomakhelwane bezobhonga emswaneni.
UMncedisi uphinde waveza ukuthi umfowabo uke wafikelwa ngabaseshi ngaphambi kokuthi azibulale.
Isolezwe lihabule ukuthi bese kunabantu emphakathini akade bethi bangafakaza ukuthi nguyena uMsizi obulale uMxolisi.
UMnyango wezokuThutha, ukuPhepha nokuXhumana koMphakathi KwaZulu-Natal ubusuqale uphenyo olunzulu ngokuthi ngubani odubule kwashona uMxolisi.
Okhulumela lo Mnyango , uMnuz Kwanele Ncalane, uthe bakhathazekile ngalezi zigameko zombili esokuzibulala kwephoyisa nokushona kukaMxolisi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Iphume eceleni okukajosaka igubha i-AvanteComment on this story
NONHLANHLA MKHABELA
IQEMBU lomculo wokholo laseThekwini ligubhe iminyaka engu-20 langena emculweni ngokuba nochungechunge lwamakhonsathi ezweni elingumakhelwane neNingizimu Afrika, eSwazini.
Ngemuva kokuvakashela kuleliya lizwe, leli qembu lizwakalise umbono walo ngokuthi amaciko akuleli akumele angenelele ezindabeni zokubuswa kwelaseSwazini kodwa kumele ayeke iNkosi uMswati III azixazululele izinkinga.
Lo myalezo liwubhekise kubaculi bakuleli ababonakala bengahambisani nombuso weNkosi uMswati III ngokuthi bangavumi uma bemenywa ukuyocula ezweni layo.
Abe-Avante bathe abaculi abenza lokhu benza izitatimende ezidala uqhekeko ezweni lamaSwazi besebenzisa udumo lwabo bakhohlwe wukuthi abasibona osopolitiki, umsebenzi wabo wukuletha ubumbano.
Imenenja yaleli qembu uXolani Majozi ithe: “Umuntu akakwazi ukuyocisha umlilo kamakhelwane kube kuvutha nakwakhe. Lokhu akusho ukuthi siyahambisana nesimo esiseSwazini kodwa sithi nathi sinezinkinga ezweni lethu, masixazulule zona kuqala.”
UXolani uthe okukhathaza i-Avante wukuthi ayikaze izwe noyedwa umculi waseSwazini ephumela obala ngokunga-hambisani nobukhosi bakhona, bebengobani-ke bona ukwenza lokho.
Abaculi abanjengoLetta Mbulu noRingo Madlingozi bake banqaba ukuyonandisa eSwazini ngoba bengahambisani nendlela okwenganyelwe ngayo izwe kanti neCreative Workers Uninon of South Africa (CWUSA) yake yakhipha umyalelo kubaculi ukuba bangalubhadi kuleliya zwe.
Umengameli weCWUSA uMnuz Mabutho “Kid” Sithole uthe kuyadumaza ukubona abaculi balapha behambela eSwazini.
“Akungathi ngoba thina sesakhululeka bese seseka abaphathi bamazwe angakhululekile. Kudumaza kakhulu ukuthi laba ngabaculi bokholo okumele ngabe bamela iqiniso,” kubeka uMabutho.
Ngesikhathi leli qembu livakashele kwelikaNgwane lahambela izindawo ezahlukene lidlulisa ukubonga kubalandeli laze lafika ngisho esigodlweni sobukhosi uqobo, lapho lafike lanikeza iNkosi isipho esiyisithombe se-albhamu yalo entsha, ethi Uhambo.
Kulindeleke ukuthi ngoSepthemba i-Avante ikhiphe ama-video ezingoma ezikule albhamu kanti lokhu kuzolandelwa wukuqoshwa kwe-DVD bukhoma ngoNovemba eThekwini yona ezokhishwa ngonyaka ozayo.
Leli qembu liveze nokuthi lithungatha iqembu elisha elizosayina ngaphansi kwesitebele sayo i-Avante Records kanti lokhu likwenzela ukuthuthukisa umphakathi nokuvumbulula ithalente elisha.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uzofaka isicelo sebheyili owe-NFP
2012-12-19 12:49
Durban - Ikhansela leNational Freedom Party (NFP), elisolwa ngokubulala ilungu le-IFP ngaphandle kweNkantolo yeMantshi eNtuzuma, kulindeleke ukuba lifake isicelo sebheyili. uma selivela eNkantolo yesiFunda eThekwini ngoLwesithathu.
NgoLwesibili, uMzonjani Zulu, noyikhansela eThekwini, uvele kancane enkantolo icala lase lihlehliswa.
Inkantolo ilalele ukuthi umshushisi uBlackie Swart uyena uzobe esingethe lesi sicelo.
UZulu waboshwa ngo-Okthoba ngesikhathi kudutshulwa kubulawa uSiya Dlamini phambi kwezintatheli namaphoyisa.
Laba bobabili babeyingxenye yamalungu e-IFP ne-NFP ayehambele icala lekhansela le-NFP uMgezeni Gwala, nendodana yakhe uBonginhlanhla, nomngani wakhe uSibusiso Ncengwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uphika eyokuba namatekisi owakwaMetrorailComment on this story
BONISWA MOHALE
USESABELA ukuphepha komndeni wakhe ongumxhumanisi womphakathi noMetrorail kulandela ukuthola izinsongo zokusatshiswa emuva kwesigameko sokushiswa kwezitimela esiteshini sakwaMnyandu, eMlazi ngoLwesine ngoba esolwa ngokuthi umemezela okungeyikho ngezikhathi zokuhamba kwezitimela.
Abagibeli bezitimela bagxeka uMnuz Langalakhe Zwane ngokuthi uphambanisa izikhathi zokuhamba kwezitimela ukuze abagibeli bathutheleke ematekisini njengoba bethi naye unamatekisi.
Izolo uZwane odume kakhulu ngelikaMangethe emisakazweni ubezwakala ukuthi uthukile ngesikhathi ememezela ukuhamba kwezitimela emsakazweni uKhozi FM ohlelweni iVuka Mzansi olushayelwa wuLinda Sibiya. UZwane uthe akanawo yena amatekisi kodwa ungumsebenzi nje wakwaMetrorail.
Uthe kusuke kungekho abangakwenza bewuMetrorail ngokubambezeleka kwezitimela ngoba yibo abantu abantshontsha ikhopha emizileni yezitimela.
“Namanje izitimela zingemuva kwesikhathi ngoba ngabafowenu nomalume benu abenza lokhu,” kusho uZwane obelokhu ekhale njalo ngokuthi yena ungumuntu ovulelekile kuwona wonke umuntu, akanazo izitha.
Isolezwe lithole ukuthi ngoLwesihlanu kwafika abantu abathile emzini wakhe behamba ngetekisi bambuza endodaneni yakhe kodwa ngenhlanhla wayengekho ekhaya esemsebenzini. UZwane kuthiwa osekumfaka kakhulu uvalo wukuthi uma sekuzoba nabantu angabazi abamfuna ekhaya uzithola engasaphephile.
UNkk Thandi Mkhize oyisikhulu sezokuXhumana kwaMetrorail, uthe inkinga yokungafiki ngesikhathi kwezitimela ayidalwa nguZwane ngoba naye ungumsebenzi wale nkampani, akanawo amandla okumisa izitimela ukuze zifike sekwedlule isikhathi.
“Kunohlu olunikezwa uZwane olushoyo ukuthi isitimela esithile sizofika ngasikhathi sini. UZwane akuyena owenza ukuthi izitimela zifike sekwedlule isikhathi kodwa okwenza lokho yizimo ezingaphezu kwamandla ethu, engingabala kuzo ukwebiwa kwamakhebuli, ukubekwa kwezinto emzileni wesitimela nokuntshontshwa kwezinsimbi,” kusho uNkk Mkhize.
Uthe akusiyena uZwane kuphela umsebenzi wabo osethola ukusatshiswa ngabagibeli, nabashayeli bezitimela sebephoqeleka ukuba bahambe nonogada baphinde bathembele nasemaphoyiseni asebenza eziteshini zezitimela.
“Sicela babekezele abagibeli, bangamoshi impahla ngoba uma izitimela zingasebenzi kuphazamiseka wonke umuntu. NgoLwesine kwaphazamiseka nabantu abagibela amabhasi ababelethelwe wona ngenxa yokuthi kwayiwona ayejikijelwa ngamatshe.
“Sicela babike bonke ubugebengu nokungeneliseki kwabo ku-0800 336868,” kusho uNkk Mkhize othe zonke izikhalo zabagibeli ziyalalelwa bese kulungiswa okonakele.
Uthe badumele kakhulu ngesehlakalo sangoLwesine lapho bathola abagibeli sebekikiza ngesikhathi kushiswa izitimela.
Unxuse abantu ukuba bababekezele ngoba sebezoba nezitimela ezintsha maduze kodwa lokhu akusho ukuthi abamoshe ezikhona njengamanje.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
ICosas ithi iyameseka uZuma
2012-11-09 14:04
Johannesburg - AbeCongress of SA Students (Cosas), sebephumele obala bathi bayameseka uMengameli uJacob Zuma ekutheni aphathe ihlandla lesibili.
Umengameli obambile uMandlenkosi Mondlane ukhiphe isitatimende esithi le nhlangano yabafundi ifuna kube khona ubumbano nozinzo eqenjini i-African National Congress.
"UMengameli uJacob Zuma kanye noNobhala weqembu uGwede
Mantashe kumele babuyiselwe ezikhundleni zabo. Kumele kube yibo abayingxenye yabahola inhlangano," kusho isitatimende.
"Siyakucacisa ukuthi sifuna kwenzakaleni ngodaba lwezikhundla, uZuma noMantashe ababuyele ezikhundleni zabo."
I-ANC izobamba ingqungquthela yokhetho lwezikhundla eMangaung, ngenyanga kaDisemba, kulindeleke ukuthi uZuma azame ukulwela isikhundla sakhe.
IPhini likaMengameli uKgalema Motlanthe uthole ukwesekwa kwaphakanyiswa igama lakhe, okwamanje akukazeki noma uzovuma yini ukuncintisana noZuma.
Ukuqokwa kobuholi kuzovalwa mhlaka-26 Novemba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Indoda ibulale umkayo nendodana
2012-03-20 10:02
Johannesburg - Indoda yasePitoli idubule yabulala umkayo nendodana yayo engayizali, emzini wabo oseDorandia ngoMsombuluko.
Kuthiwa ikhehla leli elineminyaka engu-61 ubudala lithukutheliswe ukuthola ukuthi indodana eneminyaka engu-42 ubudala ifuna ukuzama ukuthola umndeni wayo wangempela.
Okhulumela amaphoyisa uCaptain Lungelo Dlamini uthi indodana ebikhona kwehla lesisi gameko uDerick, uthi kube nengxabano evuthayo kulo muzi.
Uthi ikhehla libe seliphuma labuya nesibhamu ladubula u-Innus ekhanda, laqeda ladubula umkalo.
Bobabili bashonele endaweni yesehlakalo.
Umsolwa kumanje uphekwa ngemibuzo ngamaphoyisa.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Kushone umlisa kugasela oKlebe eGoli
2011-08-25 11:46
Johannesburg - Umlisa waseZimbabwe ushonile kulandela ukutheleka kophiko loKlebe endlini yakhe eGoli, oKlebe bebebheka isigebengu esifunwa kakhulu kule lizwe.
"Lolu phiko beluncinzwe indlebe ngokuthi indoda [enguMthungameli Mpofu] ibonakele noBongni Moyo ngesonto eledlule," kusho uMcIntosh Polela.
"Baye kulendlu ezintathakusa ngoLwesithathu ukumbamba. Kuthiwa unqabile ukuboshwa wase ewaphansi ngemuva kokuhilizisana wase eshona."
UMoyo ubandakanyeka emacaleni angaphezulu kuka-30 okubamba amabhange. Weqa eNkantolo yesiFunda sasePitoli ngomhlaka-10 ku-Agasti.
UPolela uthe oKlebe bamqinisekisile ukuthi abasebenzisanga zikhali noma udlame ngesikhathi befika kwaMpofu.
Abe-Independent Complaints Directorate babiziwe endaweni yesigameko futhi bayaphenya ngalolu daba.
UMpofu ubefunwa ngamacala okubamba amabhange eZimbabwe, kusho uPolela.
OKlebe bambopha ngonyaka odlule ngecala lokukhwabanisa.
"Kusolwa ukuthi wasebenzisa umazisi okungewona owakhe ukuthola imali yendlu eyithenga eSprings. Ngesikhathi eboshwa ngonyaka odlule sathola kuyena omazisi abahlukene abangu-11," kusho uPolela.
UMpofu ebengaphandle ngebheyili ngesikhathi eshona.
UPolela uthe namanje basathungatha uMoyo owayehamba ngezinduku ngesikhathi eqa.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Kumele nginyuse amasokisi - Myeni
2012-12-12 10:04
Johannesburg - Umdlali we-Orlando Pirates uSifiso Myeni uyavuma ukuthi kudingeka emidlalweni yokugcina yonyaka enze kangcono kunalokho akwenza bedlala neKaizer Chiefs.
AmaBhakabhaka azodlala neMaritzburg United ngoLwesihlanu, kanti uthi lo mdlalo ubalulekile kuPirates njengoba isemizamweni yokuvala igebe phakathi kwayo neChiefs ngaphambi komlenze wesibili wesizini.
“Sesidlulile emdlalweni esiwudlale neChiefs,” etshella i-OPFC.com. “Kumanje sizilungiselela umdlalo neMaritzburg. Iyiqembu elinzima ngakho ngicabanga ukuthi kuzodingeka sidlale ngokuzimisela uma sizimisele ngokulishaya.
"Sizimisele ngokunqoba lo mdlalo ukuze sivale igebe phezulu. Umlenze wesibili wesizini uzobe usunzima kakhulu kuwo wonke amaqembu, ngakho ngeke sikwazi ukuwayeka amaphuzu amathathu.
“Engizitshele khona ukuthi kumele ngidlale kangcono kulo mdlalo – angikho ngaphansi kwengcindezi kodwa ngingenza kangcono kunalokhu engikwenzile ngempelasonto edlule kowomkhaya,” usho kanje.
Umdlalo wePirates neMaritzburg United uzoba seNelson Mandela Bay Stadium, kanti uzoqala ngo-20:00.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
URihanna ufuna ukushada noChris Brown
2012-10-11 14:04
Los Angeles - Umculi weR&B uRihanna, 24, usephumele obala ngokuthi angathanda ukubopha elikasofasilahlane nalowo ayethandana naye uChris Brown.
Lo mzwilili oshisa izikhotha ngengoma yakhe ethi Diamonds, uthe wathathela izinto phezulu ngesikhathi ala uBrown ngemuva kokumshaya ngo-2009, njengoba manje sebengamathe nolimi futhi.
Ngokomthombo osendelene nalesi sihlabani uthe: "Akekho ongamangala uma bengase babaleke bayoshadela endaweni eyaziwa yibo bobabili.
"Uthi wayengeke amshiye ukube abezindaba abazange bangene bathi shi endabeni yokushaywa kwakhe. Sebethandana ngenye indlela manje, njalo uma bephuzile abakhohlwa ukuthi bazoshada ngelinye ilanga."
Lokhu kulandela ukuthi uChris enikeze lowo obeyintombi yakhe uKarrueche Tran imali eshisiwe kulandela ukuhlukana kwabo ngesonto eledlule.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- BangShowBiz


text:
Isigwebo sentambo kwabezidakamizwa
2012-11-07 12:05
Tehran - I-Iran ibulale abantu abayishumi abalahlwa ngamacala okushushumbisa izidakamizwa ejele laseTehran, kusho isitatimende sehhovisi likamshushisi ezweni.
La madoda abulawe ngemuva kokuthola isigwebo sentambo ngokushushumbisa inqwaba yezidakamizwa ezweni, kusho isitatimende.
E-Iran, lapho ukubulala, ukudlwengula, ukuphanga kuhlonyiwe nokuphinga isigwebo sakho kungukufa, ingelinye lamazwe anesibalo esiphezulu sokubulawa ngale ndlela kwabantu, kubalwa iChina, iSaudi Arabia neMelika.
Emasontweni amabili edlule, ukumemezela kwe-Iran ukuthi ilengise abantu abayishumi kwadala umsindo wokukhathazeka ku-United Nations naku-European Union.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Ubumnandi be-jazz ngoNcibijane
THOKOZANI NDLOVU
KUZOQOPHEKA umlando iqembu likamaskandi iShabalala Rhythm lidlala liphelezelwa ngezinsimbi zomculo we-jazz kwiNanda Dam Jazz Picnic ngoNcibijane.
Lo mcimbi ovumela abathandi be-jazz ukuthi beze nemindeni yabo uku-zozithokozisa ngomculo, kuzobe kungokwesibili uba khona eNanda Dam.
Kubaculi abazobe benandisa kuboshelwe oSiphokazi, Xoliswa Dlamini, Joe Nina, Factors, Sam Sam Manjeya, Nomalanga Hlubi, Nonhlanhla Wanda noBongani Nkwanyana osebenze kakhulu nowayeyinkakha kweze-jazz uSipho Gumede ongasekho.
UDJ Nka uyobe ejuxuzisa abathandi bobumnandi.
Abeze kulo mcimbi bavumelekile ukuza nama-braai stand nama-camp chair.
Amathikithi abiza u-R80 eComputicket, abe wu-R100 esangweni. AwamaVIP abiza u-R200. Izingane ezineminyaka engu-12 kuya phansi zingena mahhala.
Umgqugquzeli walo mcimbi uDoctor Ngoyo uthe balindele bonke abathandi be-jazz baKwaZulu-Natal nabakhele iTheku namaphethelo bazozipholela ngalolu suku lokuqala konyaka.
“Wonke umuntu wamukelekile. Ezokuphepha zizobe ziqinile njengoba kukhona onogada bezinkampani ezizimele kanye namaphoyisa azobe eqaphile. Abangayazi indlela bakhululeke njengoba kuzobe kufakwe amabhodi ayalela lapho kuyiwa khona,” kusho uNgoyo.
Umcimbi uyoqala ekuseni kanti umphathi wohlelo kuyobe kunguMandla Mdletshe ongumsakazi woKhozi FM.


text:
Ukhohlakele uRobert Mugabe - Ungqongqoshe
2012-10-29 12:07
Cape Town - UNgqongqoshe woMnyango wezokuMbiwa Phansi naMandla eZimbabwe, u-Elton Mangoma usekhombe ngenjumbane uMengameli wezwe uRobert Mugabe wathi ukhohlakele, esho kulandela isenzo sokuboshwa nokushaywa kwamalungu eqembu eliphikisayo.
UMangoma uphinde abe yiSekela likaMgcinimabhuku eqenjini eliphikisayo iMovement for Democratic Change, ukhulume wagxeka uMugabe ngesikhathi ekhuluma nemindeni engu-31 yalabo abaziwa ngele-31 Glen View Activists, ababhekene necala lokubulawa kwephoyisa okwenzeka ngonyaka owedlule.
"UMugabe nguye ophethe izikhiye zodlame kanjalo nezokuthula, uma etshela abantu ukuthi abayeke udlame nakanjani bazoluyeka," esho.
"Muva nje bekade lungekho udlame, ngoba wakhuluma wathi lungabi khona, uma ethi azishe, kuqala phansi futhi," kusho uMangoma, ecashunwa yiphephandaba iZimbabwe mail.
"UMugabe ukhohlakele, bonani lokhu ngokushaywa nokuboshwa kwabantu kwenziwa sengathi kugcinwa umthetho."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuzophenywa ngomlilo wasefemini eKapa
2013-02-25 10:05
Cape Town - Izikhulu zezabasebenzi kulindeleke ukuthi zivakashele ifemu kawoyela iChevron, eKapa, kulandela ukushona komsebenzi ngesikhathi kuqubuka umlilo, kusho umbiko ngoMsombuluko.
Iphephandaba iCape Times ibike ukuthi lo mlilo wenzeke ngesikhathi kulungiswa okuthile kule femu ngabo-16:30 ngoLwesihlanu.
Kushone indoda kwathi enye yalimala kabi.
Okhulumela ithimba lezinhlekelele uWilfred Solomons-Johannes uthe indoda eshonile ibulawe umlilo oqubuke kule femu.
Okhulumela uMnyango wezabaSebenzi esifundazweni uCandice van Reenen utshele iphephandaba ukuthi uma izikhulu zabo sezihambele le femu ngoMsombuluko ntambama, bazobe sebekwazi ukuhlanganisa umbiko ngokwenzekile.
Inkampani ithe ihlinzeke ukuthi balulekwe ngokwezengqondo futhi besekwe labo abathintekayo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuzokwethulwa uMitt Romney
2012-08-24 14:07
Tampa - Ngemuva kwezinyanga kuqhutshwa umkhankaso wokulungiselela ukhetho lobuholi bezwe iMelika, iqembu iRepublican lizokwethula ngokusemthethweni uMitt Romney njengelungu elizobanga isikhundla noMengameli uBarack Obama.
Kulindeleke ukuthi amaMelikana abambe ukhetho ngenyanga kaNovemba.
Emasontweni amabili azayo, amaRepublican azobamba inkomfa enkulukazi, ekulindeleke ukuthi kwethulwe kuyo uRomney njengelungu ezoncintisana no-Obama.
Imbangi lena ichazwa njengencithabuchopho, ikholwa, usomnotho kanjalo nobaba wekhaya.
Kubhekeke ukuthi azame ukubonisa abantu bezwe ukuthi bangathembela kuyena njengomengameli abangamethemba eminyakeni emine ezayo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kuboshwe obeshayele ngesivinini eseqile
2012-08-13 10:04
Johannesburg - Umshayeli waseThekwini uboshelwe ukushayela ngesivinini sika-203?km/h emgwaqeni uN1, kusho amaphoyisa kaMasipala waseGoli ngeSonto.
Lo wesilisa oneminyaka engu-27 ubudala ubanjwe ehamba ngemoto engenayo i-number plate, kusho okhulumela amaphoyisa uChief Superintendent Wayne Minnaar.
Kulindeleke ukuba avele eNkantolo yaMantshi yaseRoodeport ngoMsombuluko.
Abanye abesilisa abangu-11 kanye nabesifazane ababili baboshwe ngoMgqibelo ebusuku kulandela ukubanjwa beshayela ngejubane eleqile kwelivumelekile.
UMinnaar uthe babanjwe behamba ngejubane elingaphezulu ngo-120 km/h kwelivumelekile.
Omunye wesifazane ubehamba ngo-185 km/h ngemoto iMini Cooper.
Kulindeleke ukuba nabo bavele enkantolo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UDhlomo uthi phansi ngemitholampilo mbumbulu
2011-04-28 11:44
Chris Ndaliso, The Witness
Pietermaritzburg - UNgqongqoshe wezeMpilo KwaZulu-Natal uSibongiseni Dhlomo uthi ngeke ayibekezelele imitholampilo yokuhushula izisu engekho emthethweni kanti-ke ube esekhuthaza imiphakathi ukuthi ibikele izikhulu ngale mitholampilo.
Ubekhuluma njengoba ezohambela oLundi kusasa nalapho kuzobe kuvulwa isikhungo sikanokusho esizosiza abesifazane abazithwele nabazobeletha, nesizovulwa amahora angu-24.
UDhlomo ube esexwayisa ngobungozi nezinselelo eziba khona ngenxa yokukhipha izisu ezindaweni ezingagunyaziwe kanjalo nokukhulelwa kwentsha e-KZN.
"Sizimisele ukulwa nezingqinamaba ezibhekene nentsha, okubalwa ukubeletha, ukukhulelwa, ukuhlela umndeni nezinkinga eziba khona kulona lonke uhlelo lokukhulelwa.
"Iningi lezinto ezenzekayo nokushona kwabantwana abasanda kuzalwa kusuke kungagwemeka."
- The Witness


text:
Kuboshwe inqwaba ngamathikithi omgwaqo
2011-11-07 13:52
Durban - Amaphoyisa kaMasipala weTheku asezwakalise ukukhathazeka kwawo ngabashayeli abasaqhubeka nokuphula imithetho yomgwaqo nakuba kunemizamo egqugquzela ukuphepha eThekwini, kubika iNewswatch.
Bayela ku-100 abantu asebeboshiwe ngenxa yezinhlawulo yomgwaqo kanye namawaranti eThekwini.
Amaphoyisa kamasipala aqhube umkhankaso maphakathi nangaphandle kweTheku ngempelasonto.
Kuboshwe abantu abangu-96 ngokuphula imithetho yomgwaqo.
U-Eugene Msomi nokhulumela amaphoyisa alo masipala uthi abashayeli abangu-81 bakwazile ukukhokha inhlawulo ngaso leso sikhathi ukuze bagweme ukuboshwa.
Abanye abangu-15 bona baboshiwe.
UMsomi uthi kulindeleke ukuba bavele enkantolo ngoMsombuluko.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Oweta baseKapa kwelokukhwabanisa
2011-02-04 16:20
Cape Town - Bavele eNkantolo yeMantshi eKapa oweta abane ngamacala ukukhwabanisa ama-credit card kulandela izinsolo zokusebenzisa umshini othize.
Icala labo lihlehliselwe uMsombuluko, nalapho kulindeleke khona ukuthi bafake isicelo sebheyili, kodwa bazogcinwa esitokisini okwamanje.
Imantshi uNasha Barnwari uthe akulungile ukubagcina esitokisini isonto lonke njengoba kuphakamise umshushisi uCassius Klassen.
Abebengaphambi kwenkantolo kubalwa abathathu abangabokudabuka eZimbabwe u-Oswell Mutungira, 35, waseBlaauberg, uLuke Nyabadza, 26, waseSea Point kanye noMarshall Choto, 28, waseMilnerton, kanye nowaseMalawi uGanizani Berlington Kaluwa, 28 waseMaitland.
Ummeli wabasolwa uHoward Andrews uthe la balisa baboshwa ekuseni ngoLwesithathu, endaweni edayisa utshwala abasebenza kuyona.Okhulumela amaphoyisa aseWestern Cape uLieutenant-Colonel Andrè Traut wathi ngesonto eledlule igama lale ndawo iBurg Street.
- SAPA


text:
UZille nesikhalazo esisha
2012-12-07 14:41
Cape Town - UNdunankulu waseWestern Cape uHelen Zille usefake isikhalazo ngakubiza ngokungaziphath kahle, athikwenziwe ngesinye sezikhulu zamaphoyisa kuzwelonke, athi sizame ukuhlohla amalungu e-African National Congress esifundazweni.
UZille uthi isikhulu sizame ukuhlohla amalungu ukuthi aphikise ukuphasiswa komqulu iWestern Cape Community Safety Bill, umqulu kuhloswe ngawo ukunika isifundazwe amandla amaningi ngaphezu kwamaphoyisa, kuze kuzobhekanwa nezinkinga.
Undunankulu uthi ulunywe indlebe ngomlayezo othunyelwe nge-email, uthunyelwa nguJenni
Irish-Qhobosheane, oyisikhulu emaphoyiseni.
Isikhalazo sesidluliselwe nguNgqongqoshe wamaPhoyisa uNathi Mthethwa.
Umkhulumeli kangqongqoshe uZweli Mnisi, uthi sebesamukele isikhalazo sikaZille.
“Maqabane, i-DA, eWestern
Cape iphezu kwezinhlelo zokuzama ukuphatha umbutho wamaphoyisa, bese okhomishana nezifundazwe bebika konke ebhodini yamaphoyisa," kusho i-email kaQhoboshiyane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Liyaqala icala lowayeyisikhulu eLibya
2012-11-12 12:01
Tripoli - Kulindeleke ukuba kuqale ngoMsombuluko eTripoli ukuqulwa kwecala likaBaghdadi al-Mahmoudi, owaba nguNdunankulu wokugcina eLibya ngesikhathi sokubusa kukaMuammar Gaddafi.
UAl-Mahmoudi ubhekene namacala okubamba iqhaza odlameni ngesikhathi sikaGaddafi, owaketulwa ngonyaka odlule, kusho okhulumela umshushisi omkhulu uTaha Baara.
Waba nguNdunankulu kusukela ngo-2006 kwaze kwaba ngu-Agasti-2011, ngesikhathi ebalekela kwelaseTunisia ngesikhathi kuqedwa ngombuso kaGaddafi weminyaka engu-42.
Izwe laseTunisia labuyisela u-al-Mahmoudi eLibya ngoJuni nakuba kwakunokukhalaza kwezishoshovu zamalungelo abantu ngokuthi kungenzeka athole ukuhlukunyezwa necala lakhe lingaqulwa ngendlela.
Abaholi abasha baseLibya sebekuzwakalise kaningi ukuthi u-al-Mahmoudi, oneminyaka engapha ko-60 ubudala, uzothola ukuquliswa icala ngokukhululekile nangokungachemile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Usuku lwesine uMandela esesibhedlela
2012-12-11 10:31
Johannesburg - Usalokhu elalisiwe esibhedlela owabe enguMengameli wezwe uNelson Mandela, kanti kubonakale amasosha ayisishiyagalombili ehlola izimoto ezihambela isibhedlela i-1
Military Hospital, ekulaliswe kuso utata.
Amasosha ahlola zonke izimoto ezingena esibhedlela, izimoto ezihamba abezindaba zijikisiwe, zanqatshelwa ukuthi zingene.
Abezindaba babonakale bemi buqamama nendawo ekukanise kuyo amasosha.
NgeSonto ekuseni, uMengameli wezwe uJacob Zuma uhambele uMandela esibhedlela wathi umfice esesimweni esigculisayo kwathi ngoMsombuluko uNgqongqoshe woMnyango wezokuVikela uNosiviwe Mapisa-Nqakula wakhuluma nabezindaba,
ngaphandle kwesibheslela soMbutho, ethi uMadiba uqhuba kangcono.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Akuliwe nokuchitheka kwegazi - Numsa
2012-11-21 15:12
Durban - Ukuhluka kwemobono ngokwamaqembu epolitiki akumele kulungiswe ngezikhali kuchithwe igazi, kumele kuhlalwe phansi kuboniswanwe, kusho unyunyana yabasebenza ngensimbi iNational Union of Metalworkers of
SA (Numsa), ngoLwesithathu.
"Siyakholelwa kakhulu ekutheni izinto zingalungiswa lingachithekanga igazi, kungahlalwa phansi kuboniswanwe," kusho uNobhala esifundazweni eKwaZulu-Natal uMbuso Ngubane.
UNgubane usho kanjena ephawula mayelana nesehlakalo sokubulawa kukaSihle Menzi Biyela, obengumholi weNkatha Freedom Party, nobulawe ngoMsombuluko.
UBiyela wadutshulwa wabulawa eselokishini laKwaMashu esigcemeni sakwa-A.
"Lokhu kubulala ongenangqondo akunandawo emiphakathini yethu nakwintando yeningi. Abantu baKwaZulu-Natal bafuna kube nokuthula, hhayi ukubulalana," kusho uNgubane.
Amaqembu i-IFP neNational Freedom Party asolana ngalezi zehlakalo zodlame eziyinsaka vukela.
"Sicela bonke osopolitii ukuthi babeke eceleni ukungazwani kwabo bagqugquzele ukuthula."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uyibekile induku ebandla Chincha Madigage - Umbono
2012-10-19 16:26
Cape Town - AbeZindaba News24 bathi dudu emndenini womsizi womqeqeshi weBafana Bafana, uThomas Madigage, odlule emhlabeni ngoLwesihlanu ekuseni, ngesikhathi ihlangabezana nengozi yemoto emgwaqeni eLimpopo.
Abafundi baduduza umndeni baphinde bakhumbule uChincha Guluva ngezikhathi zakhe.
UBong'nkosi Bhula Sangoma Ndlovu uthe: Uphumule kahle Thomas
Madigage, kuningi esokukhumbula ngawe, ikakhulukazi umsebenzi wakho
emaqenjini ebhola ubumuhle kakhulu.
Lonke iqembu obufika kulo beliphumelela, ngisho nakuBafana Bafana ufike wenza okuhle, ulale ngokuthula, sizokukhumbula.
UGcina Ndlovu Mbila uthe: Wake wajika uNeil tovey waze waguqa ngamadolo, wamjika waqede washaya igoli kowamanqamu weBobsave Superbolw.
IKaizer Chiefs yashaywa ngo 2-1.
UZandisile Manqoba Sigwebela uthe: Ngikhumbula ukuthoba kwakhe, usebenze kakhlu ebholeni laseNingizimu Afrika.
USimtho Alex Chagi uthe: Uzokhumbuleka ngesigqoko sakhe saseZCC, lala ngoxolo Madigage.
UMnqobi Mngadi Ka-Manqele uthe: Ulale ngoxolo Thomas.
UPhumlani Zibani uthe: Zibuhlungu kakhulu lezi zindaba, ubethobile futhi ulisebenzele ibhola lakuleli.
Uphumule ngokuthula Madigage, uyibekile induku ebandla.
ULuzuko Tshingana uthe: Ngizokhumbula indlela akade ejabula ngayo uma kunqoba iSupersport United, ejabula noPitso Mosimane.
Ngizkhumbula nangezikhathi egijima noGavin Hunt bejabula, aze akhumule ikepisi lakhe aligqokise uHunt, ulale kahle Madigage.
UMandla Kweyama uthe: Umndeni wakhe mawulale ngenxeba noma kunzima ukuhamba komuntu kade nimgcine ephila saka.
Nazi ukuthi anilahlekelwe nodwa kodwa izwe lonke lilahlekelwe.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
'Ube ngumlando umbhikisho wabasemapulazini'
2012-11-26 10:00
Cape Town - Umbhikisho wakamuva wabasebenzi basemapulazini ushintshe umlando waseNingizimu Afrika, kusho uNgqongqoshe woMnyango wezoLimo uTina
Joemat-Pettersson, ngoMsombuluko.
"Angeke nje sigcine ngokufisa ukuthi kuphele izinkinga, kumele sibhekane nazo. Kunjalo engeke sahlala sisola izwe ngakho konke okwenzekayo," esho ekhuluma esidlweni sasekuseni esihlelwe ngabezindaba zeNew Age, eGoli.
"Yingakho ngithi kungumlando okwenzekile. Uma ungasukumi ulwele amalungelo akho akekho ozokwazi ukuthi ubhekene nayiphi inkinga, azwelane nawe."
Ungqongqoshe uthi umbiko wocwaningo lwabakwaHuman Rights
Commission, uthi kusukela eminyakeni yango-90, abantu ababhekene kakhulu nengcindezi emapulazini, baseNorth West naseWestern Cape.
Imibhikisho yabasebenzi basemapulazini ibe mandla kakhulu eWestern Cape, ucwanigno lolu lukhombe ukuthi abasebenzi baphila ngaphansi kwezimo ezimuncu ezihlanganisa ukucwaswa ngokobuhlanga nobulili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kuboshwe umdlali weSuperSport
2012-10-24 16:13
Johannesburg - Ukhalelwe ngamasongo kaSigonyela umdlali weSuperSport United, ngemuva kokubanjwa eshayela imoto ngesivinini esiphezulu emgwaqeni uR21, kusho amaphoyisa eGauteng.
Okhulumela amaphoyisa uBusaphi Nxumalo, uthe umdlali oneminyaka engu-23 ubudala, ubanjwe ngasemajikeni aseNellmapius, elibhekise eTembisa.
Ubehamba ngesivinini esingu-184km/h.
Umdlali utshele amaphoyisa ukuthi kushone ugogo wakhe, nokho lokhu akuqinisekiswanga.
Udedelwe ngebheyili ka-R1000 kanti uzobuyela ngaphambi kweNkantolo yeMantshi yaseTembisa maduzane, ubhekene necala lokushayela budedengu nokushayela ngesivinini esiphezulu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ayeye nali ithuba lokudlala kuMuvhango!
2013-01-10 11:01
Johannesburg - Umdlalo wochungechunge okhonjiswa kuSABC2, iMuvhango, uzophumela emgwaqeni ngenhloso yokuthola abantu abazovala izikhala ezizovuleka maduzane.
Abezindaba zeSowetan bathi abaqondisi bomdlalo bafuna abantu abazodlala izindawo zabantwana beNkosi u-Azwidini, okungoMulondo noMuvhango.
Lana kufuneka izingane zabafana ezineminyaka ephakathi kweyisikhombisa neshumi nambili ubudala, ezikwazi ukukhuluma isiNgisi nesiVenda.
Izingane zizobe zizalwa ngamakhosikazi eNkosi uSusan noPfuluwani.
Kuzofuneka nozodlala indawo kaVusi Mukwevho, oyindodana kaThandaza, etotosekile.
Kudingeka umuntu oneminyaka ephakathi kwengu-17 no-21 ubudala, okwazi ukukhuluma isiZulu, isiNgisi nesiVenda.
Indodakazi kaJames, uBusi, naye uzobuya ekuhambeni, kuzodingakala owesifazane oneminyaka ephakathi kwengu-17 no-21 ubudala, okwazi ukukhuluma isiSotho, isiZulu nesiNgisi.
Okhulumela iMuvhango uLebo Malete, uthe inhlolokhono izobanjelwa eBassline, eNewtown, eGoli, phakathi kuka-08:00 no-17:00 ngoMgqibelo.
UMalete uthi akuko sipiliyoni esifunakalayo, kufuneka ikhono kuphela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ubulale umzukulu ethi ulwa notikoloshe
2012-11-08 12:01
Ntomboxolo Makoba, Daily Sun
Cape Town - UNgenisile Velaphi, 51, waseGugulethu eKapa, ubesele yedwa nomzukulu wakhe ononyaka, umama wengane engeko kanjalo nonkosikazi wakhe engekho ekhaya.
UVelaphi uthi ubelele ngesikhathi kuqala impi phakathi kwakhe nendoda emfishane ephuphuzela uboya, uthi impi idonse mhlampe imizuzu engu-30.
Echazela iphephandaba iDaily Sun, uthe ulwe nendoda emfishane wayishaya eyisakaza nangekhanda odongeni abuye ayikhahlele.
Kuthe uma kuphela impi kuqwenguka inkungu, bese kulele isidumbu somzukulu wakhe ezinyaweni, uthe ubecabanga ukuthi ulwa notikoloshe, umkhulu wengane ubekhala ezithanqaza etshela umndeni wakhe ukuthi ubengaqondile ukubulala umzukulu uLuthando, uthi ucela intethelelo.
NgoLwesithathu uvele ngaphambi kweNkantolo yeMantshi yaseWynberg, inkantolo inqabile ukumnika ibheyili.
Usibali kaVelaphi uMirvin Tshabalala utshele iphephandaba wathi umndeni uyamxolela uVelaphi ngoba ukholwa wukuthi ubesetshenziswa yimimoya emimbi.
“Usibali ungumuntu ophansi futhi ohlonishwayo nasemphakathini. Uwusizo emndenini, singathanda ukuthi abuye ekhaya azoqhubeka nomsebenzi wakhe wokunakekela umndeni. Siyanxusa ukuthi nomphakathi ungamthathi njengombulali,” kusho uTshabalala.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Bathuka izanya ngenxa yentsha edlwengula izalukaziComment on this story
LUNGI LANGA
KUKHALWA ngamathaveni athe chithi saka nokuphuzwa ngokweqile kotshwala KwaSwayimane okuthiwa kunomthelela ezigamekweni zakamuva zokudlwengulwa kwabantu abadala. Umphakathi walapha uthi utshwala nezinye izidakamizwa ezibhenywayo ezisetshenziswa yintsha ikakhulukazi insangu yikhona okuholela ekunukubezweni kwabantu abadala nabesifazane kule ndawo.
Lo mphakathi ubesematheni emuva kokudlwengulwa kukagogo ona-94 ngesonto eledlule kanye nomunye ona-84 ngoMgqibelo.
Kepha lezi zigameko akuzona zodwa ezisaxake lo mphakathi, kunezinye zokubulawa kwabantu.
Ikhansela lakule ndawo, uMnuz Mduduzi Goba, lithi ngendlela amathaveni amaningi ngayo naye uyehluleka ngisho ukuwabala. Uthe bacabanga nokuthi bashaye umthetho wewashi ukuze abantu babe semakhaya ngezikhathi ezithile.
“Abantu bangabona lezi zigameko ezimbili zokudlwengulwa kogogo ezisasixakile kepha abazi ukuthi kusenezinye zokudlwengulwa nokubulawa kwabantu kule ndawo. Sididekile kakhulu futhi asazi ukuthi sizokwenzenjani,” kusho uGoba.
Uchaze ngezinye izigameko zokubulawa kwabesifazane ezisanda kwenzeka ezingabikwanga njengalezi zogogo abadlwenguliwe.
Kuthiwa emasontweni amabili edlule kutholakale isidumbu sentombazane ena-15 ebifunda esikoleni iMasijabule High. Kuthiwa le ntombazane yadlwengulwa yanqunywa ikhanda.
Ezinyangeni eziyisithupha ezedlule kutholakale ikhanda lowesifazane (23) elavukuzwa yizinja ngokuhamba kwesikhathi kwatholakala isidumbu sakhe.
UGoba uthe eminyakeni emibili edlule kutholakale isidumbu sikagogo owayedlwenguliwe wagwazwa endlini yakhe.
“Lezi zigameko zisenza sidume kabi njengomphakathi futhi kwenza nathi sizizwe singaphephile,” kusho uGoba.
Ukhuluma nje ngoLwesibili babe nomhlangano namalungu omphakathi lapho kubhungwe ngezinkinga zokudlwengulwa nokubulawa kwabantu.
Amalungu omphakathi athe asethuka izanya ngenxa yokwanda kwalezi zigameko.
UNkk Tholakele Vidima (57) uthe yizidakamizwa ezingenza ukuthi umuntu azithole esedlwengula isalukazi esidala.
“Sesinovalo ngoba sesiyabona ukuthi akusadlwengulwa abasha kuphela kepha nabantu abadala. Kuyacaca ukuthi lokhu sekwenziwa ukusetshenziswa kwewunga, akusahambi kodwa,” kusho uNkk Vidima.
Ikhansela lakule ndawo uMnuz Mduduzi Goba uthe namanje basathukile.
UMnuz Mandlenkosi Mnduna (43) uthe basola ukusheshe kudedelwe iziboshwa ngokwanda kwezigameko zokubulawa kwabantu.
Uthe isiteshi samaphoyisa abasisebenzisayo sikude ngama-khilomitha angu-16 kubo.
“Ukuba kude kwesiteshi akukona okuyinkinga kepha inkinga ukudedelwa kwabantu abasolwa ngokwenza ubugebengu. Ngisho angaboshwa umuntu kusa esededeliwe,” kusho uMnduna.
Uthe sebezamile ukukhala ngesiteshi samaphoyisa kepha kuyazifanela.
Lokhu kufakazelwe uGoba othe ngisho amalungu omphakathi ebambe umuntu amyisa esiteshini samaphoyisa kuyazifanela ngoba uvele adedelwe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kudingeka uxhaso lwengqalasizinda - Gigaba
2012-05-24 14:02
Johannesburg - INingizimu Afrika idinga izindlela ezintsha zokugqugquzela izinkampani ezizimele ekutheni zibe yinghxenye yokudalwa kwezingqalasizinda, kusho uNgqongqoshe woMnyango weziNkampani zoMphakathi uMalusi Gigaba.
Uhulumeni usebeke eceleni imali engu-R3.2 trillion kuze kuzodalwa izingqalasizinda ezingu-17 kulo lonke izwe.
"Uhulumeni usehlonze izindlela ezingasetshenziswa kuze kuzotholakala uxhaso lwezingqalasizinda, ezinye zezindlela zihlanganisa ukubambisana nezinkampani ezizimele kanjalo nokubandakanya kakhulu imiphakathi," kusho uGigaba.
Ungqongqoshe ubuye waveza nokuthi ngenyanga kaJulayi uMengameli uJacob Zuma uzobamba ingqugquthela ekuhloswe ngayo ukubeka obala imizamo kahulumeni ekulungiseni izingqalasizinda.
Ukushoda kwengqalasizinda kuthiwa yiyona nkinga enkulu amazwe ase-Afrika abhekene nayo.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Kulimale 20 engozini yesitimela
2012-10-02 07:14
Hanford - Isitimela ebesithwele abantu abangu-169 siphaphalaze saphuma kujantshi ngemuva kokutholana phezulu neloli enkulu ethwala izimpahla eCentral Valley, eCalifornia.
Kube sekulimala abagibeli abangu-20.
Le ngozi yenzeke ngesikhathi umshayeli weloli ehluleka ukuma wase ezithela phezu kwesitimela, kusho izikhulu.
Okhulumela iCalifornia Highway Patrol, uJerry Pierce uthi umshayeli weloli uthole imihuzukwana.
- Landela
IzindabaNews24 kuTwitter
- Sapa - AP


text:
AbaseSomalia emkhonyovini wama-passport
2013-02-22 16:00
Mogadishu - Izikhulu zaseSomalia zikanye nezaseTurkey zithi abantu baseSomalia basebenzisa izincwadi zomgunyathi ukuhambela e-Europe.
Isikhulu uGeneral Abdullahi Gafow Mohamud woMnyango obhekele abasemaZweni angaPhandle, uthi ukushushumbiswa kwabantu kuyisehlakalo esibhokile, wase ekhombisa abezindaba ze-Associated Press, ama-passport omgunyathi asetshenziswa ngabathile.
Abezindiza zeTurkish Airline baqala ukusebenzela eMogadishu ngonyaka owedlule, kanti sekuvele ukuthi baningi abasebenzisa izincwadi zomgunyathi ukuhambela amazwe besebenzisa lezi zindiza.
Abezindiza iTurkish Airlines baqinisekise lo mkhuba bathi amazwe ayasebenzisana ukuzama ukulwa nalo mkhuba.
-“Like”
ikhasi lethu kuFacebook ukuze uthole izindaba ngolimi lwakho
-Landela
IzindabaNews24 kuTwitter


text:
BULAWAYO—
Inhlanganiso ezizimeleyo kanye lentatheli zitshele umgcinisihlalo we khomithi yedale lephalamende ebona ngokwethulwa kwembiko eye Media, Information and Communication Technology, uMnumzana Settlement Chikwinya, ukuthi umthetho lo adinga ukuwuletha usutshiywe yisikhathi njalo awutshiyananga kangako lalowo adinga ukuwesulisa owe Access to Information and Protection of Privacy Act.
UChikwinya olilunga lephalamende njalo, elimela iMbizo, uqhube umhlangano koBulawayo wokudinga usekelo kumthetho lo afuna ukuwethula ephalamende ezimele yedwa okuthiwa yiPrivate Member’s Bill.
UChikwinya uthi umthetho lo ujonge ukuletha amalungelo okuhanjiswa kwembiko kanye lamalungelo entatheli ukuqhuba umsebenzi wazo kungela kukhahlamezwa kumbe ukubotshwa.
Uthi lanxa kungaba lohlupho ukuthi umthetho lo udlule ku senate, ukhangelele ukuthola usekelo kulabo asebenzelana labo kudale laphansi le phalamende, iHouse of Assembly.
Kubika intathelizindaba yeStudio 7, uNothando Sibanda ekoBulawayo.
Udaba lukaNothando sibanda olweMedia Bill


text:
UMashego udlala kahle: Mbesuma
2011-08-03 12:34
Durban – Umdlali weGolden Arrows, uCollins Mbesuma, uthi yena noKatlego Mashego bazohlangana kahle ngesizini ezayo, kubika iKickOff.com.
UMbesuma, nojoyine i-Arrows ngoDisemba ka-2010, ufake amagoli ayishumi ngesizini edlule.
"Ubugagu bami sebubuyile, futhi ngidlala kahle," esho. "Ngifuna ukwenza ngcono ngesizini ezayo. Kuyangijabulisa ukufaka amagoli.
"Uma ngibheka abadlali esinabo eqenjini, ngicabanga ukuthi sizokwenza kahle."
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.
- News24


text:
Lifezekile iphupho likaWinnie Mashaba
2013-01-11 13:01
Johannesburg - Isihlabani esishaya umculo woKholo uWinnie Mashaba, ugcine ngokulifeza iphupho lakhe lokuba nesitifiketi sika-matric, kanti manje uthi uhlela ukuqhuba imfundo yakhe.
UMashaba, 31, ubhale ukuhlolwa kwakhe ngonyaka owedlule, esikhungweni sabantu abadala, ePolokwane, eLimpopo.
Umbiko weSowetan uthi lo mculi uphase iSepedi, English, Natural Sciences, Human and Social Sciences, Life Orientation,Eeconomic, iManagement Science neMaths and Maths Science.
UMashaba uthi wakhetha ukubuyela esikoleni kuze ezogqugquzela abantu abasha.
"Njengomculi ngiyabona ukuthi abantu abasha abaningi badinga ukugqugquzelwa. Ngiyathemba bakhona abazosika iphethini kulokhu engikwenzile, baqale banake izindaba zemfundo yabo,” echaza.
UMashaba uthi bekungamkhathazi nakancane ukuthi abantu bazothini ngaye uma ebuyela esikoleni, njengoba agcina ngesikhathi ephasa u-Grade 11, eMashopye Senior Secondary School, ngo-2000.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kumbedele uthisha obhalise izingane indatshana
2012-12-11 07:48
Bordeaux - Uthisha waseFrance umisiwe emsebenzini kulandela izinsolo ezithi uyalele abafundi ukuthi babhale indatshana, bezicabanga benomuzwa wokufuna ukuzibulala.
Lo thisha wasesikoleni samabanga aphakeme iMontmoreau-Saint-Cybard Secondary School, uzolazi maduzane ikusasa lakhe.
Kuthiwa utshele abafundi abaneminyaka ephakathi kuka-13 no-14 ubudala wathi ababhale indatshana.
Umbiko wephephandaba uthi abafundi batshelwe ukuthi abazicabange beneminyaka engu-18 ubudala befuna ukuqeda ngezimpilo zabo.
"Cabanga ubhale ujule ngezigameko eziholele ekutheni uthathe lesi sinqumo.
Uthisha umiswe ngemuva kwezinkonondo ezivele kubazali.
"Okulandelayo uzobatshela ukuthi ababhale ukuthi bazizwa kanjani uma bedubula ngesibhamu," kukhalaza omunye wabazali.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe abangu-22 eGauteng
2012-12-17 11:02
Johannesburg - Kuboshwe abantu abangu-22 kwashaqwa nempahla yomgunyathi ka-R15 million ngesikhathi amaphoyisa evimbe umgwaqo eGauteng ngempelasonto.
Izimoto ezimbili ezebiwe, isithuthuthu, isibhamu kanye namabhokisi amathathu ezinhlamvu kanye nezidakamizwa kushaqwe ngamaphoyisa, kusho okhulumela amaphoyisa uLieutenant Colonel Lungelo Dlamini ngoMsombuluko.
Kube sekukhishwa amathikithi ka-R260 000, nanikwe abantu abephula umthetho.
Amaphoyisa abevimbe imigwaqo emikhulu ehlanganisa u-N1-Grasmere/Carousel Toll Gate, u-N3, N14 no-R59.
Lokhu kwenziwe eGoli edolobheni, ngasePark Station, okuyilapho kushaqwe khona izimpahla eziningi zomgunyathi kuhlanganisa nama-DVD.
"Lezi zimpahla bezizodayiselwa abantu abavakashayo ngamaholidi."
Kuboshwe abantu abayisishiyagalombili ngokutholakala nezidakamizwa, abayisithupha ngokuba kuleli ngokungemthetho, abane ngokuphuza emgwaqeni, ababili ngokushayela ngaphandle kwezincwadi zokushayela kanye nababili ngokukhwabanisa nokutholakala nezithuthuthu ezebiwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Singayidlula iPirates - Johnson
2012-12-12 14:02
Johannesburg - Umqeqeshi wePlatinum Stars uCavin Johnson usekusho kwagcwala umlomo ukuthi iqembu lakhe lizimisele ngokuvala unyaka ngegiya eliphezulu ngokunyuka kuPremiership lihlale endaweni yesibili, kubika iKickOff.com.
Lokhu kulandela ukuthi beshaye iGolden Arrows ngo 6-4 ngempelasonto.
IDikwena isinamaphuzu angu-28 kanti ilele endaweni yesithathu ohlwini lwamaqembu eligi, njengoba ilandela eduze oshampeni i-Orlando Pirates ngomehluko wegoli elilodwa.
Leli qembu lizodlala neSuperSport United ngoMgqibelo ngaphambi kokuvala isizini ngomdlalo walo neMoroka Swallows ngoDisemba 19.
UJohnson uthi babheke ekuthatheni wonke amaphuzu ayisithpha kule midlalo emibili.
AmaBhakabhaka azodlala neMaritzburg United ngoLwesihlanu bese evala ngeGolden Arrows ngoDisemba 19.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
BULAWAYO—
Ummeli we Melika eZimbabwe, uMnumzana Bruce Wharton, uthi idolobho lakoBulawayo liyingxenye eqakathekileyo kumizamo kahulumende wakhe yokusekela ukuthuthukiswa kwempilo yabantu elizweni. Uthi lanxa uhulumende wakhe engela mali eyenela ukugcwalisa zonke indingeko zikazulu, uzimisele ukuphathisa lapho enelisa khona.
Ekhuluma lentathelizindaba koBulawayo lapho ethekela khona okwakuqala ngemva kokuqalisa umsebenzi wokuba ngummeli weMelika eZimbabwe, uWharton uthi amazwe womabili adinga ukwakha njalo avuselele ubudlelwano obuqinileyo ngemva kokukhangelelana emanzini iminyaka le edluleyo.
Uthi idolobho lakoBulawayo alingeke litshiywe phandle lapho kuxoxiswana ngengqubela phambili elizweni kungakho uhulumende wakhe eqhubeka ukuphathisa inhlelo ezithile kulelidolobho ezigoqela ukuthenga imithi yalabo abaphila legcikwane lengculaza kanye lokubhadalela abantwana abaswelayo indleko zesikolo.
Kubika intathelizindaba yeStudio 7 uNothando Sibanda osipha loludaba ekoBulawayo.
Udaba lukaNothando Sibanda lokwethekelela kommeli weMelika koBulawayo


text:
Kubulawe oweqe esikoleni sokuthwasa
2012-12-20 14:52
Johannesburg - Amantombazane ayisithupha nabesifazane abane abasolwa ngokubulala owesifazane oweqe esikoleni sokuthwasa bavele eNkantolo yeMantshi yaseHartswater, eNorthern Cape ngoLwesine.
Leli cala libe selihlehliselwa uJanuwari 9, kusho okhulumela amaphoyisa uLieutenant Olebogeng Tawana.
La basolwa abayishumi -- amathwasa ayisishiyagalolunye nesangoma -- basolwa ngokubulala uGabaediwe Motsage, nowashaywa ngesitshwebhu wakhandwa ngamatshe washona ngoLwesibili.
UMotsage, 22, wayiswa kule ndawo ngoMsombuluko, weqa ngabo lobo busuku.
Leli qeqebana lase limjaha lamthola lambulala ngoba lithi uzokhipha izimfihlo.
- Landela
IzindabaNews24 kuTwitter
- SAPA


text:
Kushone umfundi kudlalwa esikoleni
2013-01-23 08:30
Lunga Biyela and David Knowles, The Witness
Durban - Umfundi waseNewcastle High School, nobengumdlali webhola lombhoxo, ushone isidididi ngesikhathi ethola ukulimala bezilolongela ukuhlolelwa lo mdlalo.
UBongokuhle Langa, 17, nobefunda u-Grade 11, ushonele enkundleni yebhola lombhoxo ngoMsombuluko.
Uthishanhloko uManny Govender unqabile ukuphawula ngalo mshophi.
“Kumele nikhulume noMnyango wezeMfundo. Bangicele ukuba ngizibhekise kubona zonke izingcingo," esho.
Okhulumela uMnyango uMuzi Mahlambi uthe badumele kakhulu ngalesi sigameko.
“Akekho umzali olindela ukuthi ingane ingase ingabuyi uma eyiyise esikoleni.
“Sizohlale sibagqugquzela abantwana ukuba bazibandakanye nezemidlalo. Lokhu okwenzekile kube yibhadi nje," esho.
ULanga kuthiwa uwe kabi ngomqala ngesikhathi kudlalwa.
Okhulumela amaphoyisa uColonel Jay Naicker uthe kuvulwe idokodo ngokufa komuntu.
- Landela
IzindabaNews24 kuTwitter
- The Witness


text:
Uthole induku onqabe nejondi
2012-06-07 13:56
Johannesburg - Uthole induku owesilisa onqabe nejondi yakhe ngesikhathi indoda eshadile ekade isihluleka ukuzibamba icela ukuthi ababoleke indlu bathi ukuzithokozisa neshende ngaphambi kokuthi ibuyele ekhaya kunkosikazi, kubika iDaily Sun.
UBonisile Mpondo, 32, uthi unqabe nomjondolo wakhe ngoba ubengafuni umbhede wakhe usetshenziswe ngabanye abantu, uthi ekunqabeni kwakhe indoda lena ebisemfuthweni wokwenza ucansi ikhiphe lonke ilukuluku locansi yalukhiphela kuye.
“Ngithe uma nginqaba wathukuthela, wangikhahlela wangigqema ekhanda. Ubebonakala ukuthi akasakwazi ukulinda, ubenamandla amangalisayo. Ngihluleke ngithi nyiyazama ukulwa."
“Kuthe kufika abafowethu bezokwelekelela bese vele ngilele phansi ngingakwazi kwakunyakaza, nginqabe ngoba ngiyamazi ukuthi ushadile, bengisaba unkosikazi wakhe."
UMpondo uthi umsolwa kumele abhadle ejele ngalokhu akwenze kuye.
Umsolwa kuleli cala uthi akaze ayicele indlu kuMpondo uthi ubhecwa ngobubende engayidlanga inyama.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho. – Landela IzindabaNews24 kuTwitter (@IzindabaNews24).


text:
Kube nesiphithiphithi enkantolo eBredasdorp
2013-02-26 12:02
Cape Town - Kube nokudideka eNkantolo yeMantshi yaseBredasdorp ngesikhathi abasolwa ecaleni lokubulawa kuka-Anene Booysen, bekhishwa enkantolo bekhishelwa kwelinye igumbi.
Kube nesiphithiphithi sabezindaba nomphakathi, ngesikhathi betshelwa ukuthi iyashintsha inkantolo, kwaba nokuphushana kwabantu bezama ukuphuma bephuthuma ukuyongena enkantolo ebekuthiwa sekuzoqulwa kuyo icala.
Ngokuhamba kwesikhathi batshelwe ukuthi abasolwa uJonathan Davids, 22, noJohannes Kana, 21, bazoqula icala enkantolo ebevele inqunywe kusukela ekuqaleni.
Kwenzweka konke lokhu nje, ngaphandle kwenkantolo kuqhubeka umbhikisho wabalwela amalungelo abesifazane.
UBooysen, 17, wadlwengulwa walinyazwa kambi yiqulu labesilisa ngesikhathi ephuma endaweni yokuzijabulisa ngoLwesihlanu lomhlaka-1 Febhuwari.
Watholwa ngunogadaba, endaweni ekuqhubeka kuyo umsebezni wenkontileka, wagcina ngokushonela esibhedlela.
Kulindeleke ukuthi abasolwa bafake isicelo sebheyili ngoLwesibili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ubaba ubulale indodana eyikhipha 'idimoni'
2013-01-21 12:01
Anjo - Indoda eneminyaka engu-53 ubudala, isiboshiwe ngezinsolo ezithi ishaye yabulala indodana yayo ngoba ithi iyikhipha idimoni lenyoka eyihluphayo, kusho umbiko wephephandaba laseJapan.
Isiteshi sikamabonakude iTV Asahi, sibike sathi uKatsumi Nagaya ulimaze kambi indodana yakhe uTakuya, ngesikhathi emngqimuza odongeni, ngemuva kokuthi indodana izihuqe phansi ithi iyinyoka.
UTakuya ungeniswe esibhedlela, nokho kwabikwa ukuthi ‘usekobaba mkhulu’, kuqhuba isiteshi sikamabonakude.
Ubaba lona ube esetshela amaphoyisa konke okwenzekile, wase eboshwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ezinye izindaba...
Ningizimu Afrika...
Lowo owayengumsubathi wamaParalympian owalahlwa yicala lokubulala, u-Oscar Pistorius, kuthiwa akathembi muntu kangangoba usephila ngokudla okusemathinini.
Ugogo nomkhulu bengane eneminyaka engu-9 ubudala nomfundisi bathole ibheyili ngemuva kwezinsolo zomhlatshelo kaSathane owaholela ekutheni kudlwengulwe ingane.
Alinganiselwa kwabangu-100 amalungu eDA abuthane phambi kwehhovisi likaNdunankulu waseGautneng ekuseni bebhikishela ukwehluleka kwakhe ukuba kubuyekezwe uhlelo lwama-e-toll


text:
Ukhathazekile onganikwa ama-ARVs
2012-10-29 12:09
Johannesburg - UMogomotsi Segaecho waseRoodepoort, eWest Rand, uthi usabela impilo yomntwana wakhe ongakazalwa njengoba isibhedlela sinqabe ukumnika imishanguzo ethithibalisa igciwane lengculaza.
USegaecho unezinyanga ezinhlanu ezithwele, uthi usebe yisiguli saseHelen Joseph Hospital, kusukela ngonyaka ka-2009, ngoLwesine uthi uye esibhedlela elande imishanguzo kodwa wanganikwa kwathiwa akaye kwesinye isibhedlela.
“Ngafika esibhedlela ngabo-12:30 kodwa ngaze ngathola usizo ngemuva kuka-14:00. Banginika incwadi bethi angiye kwesinye isibhedlela, ngayinqaba," echazela iDaily Sun.
“Isibhedlela iHelen Joseph yisona esiseduze nala ngihlala khona, sengihlale isonto lonke ngaphandle kwemishanguzo."
Lona wesifazane uthi wesabela ukuthi angase asulele ngegciwane usana lwakhe olungakazalwa.
Isikhulu esibhedlela iHelen Joseph, uGladys Bogoshi uthe kumele lesi siguli sibuyele esibhedlela sizothola imishanguzo.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Omunye owesifazane oshonile eW Cape
2013-02-12 14:02
Johannesburg - Amaphoyisa aseKapa athi sekutholakale isidumbu sowesifazane oneminyaka engu-19 ubudala, eBeacon Hill, e-Atlantis.
"Isakhamuzi esithile besiya emsebenzini ngesikhathi sizithela esidunjini sowesifazane, zintshingwe esikhotheni," kusho okhulumela amaphoyisa uLieutenant Colonel Tembinkosi Kinana.
Isidumbu sitholakale ngezithuba zawo-07:00.
Omunye wesifazane usanda kutholakala edlwengulwe wabulawa edolobheni laseKapa ngempelasonto.
Isidumbu salona satholakala sivalelwe eshalofini eliseceleni kombhede, kulesi sehlakalo kwaboshwa indoda yakwamakhelwane.
Zombili lezi zehlakalo zenzeka nje abantu basanda kushaqiswa yisehlakalo saseBredasdorp, la kubulawe khona ngesihluku u-Anene Booysen,17.
UBooysen wadlwengulwa yiqulu, waphulwa izandla nezinyawo, wanqunywa uqhoqhoqho wase efakwa ibhodlela elifile esiswini, amathumbu akhishwa ngaphandle.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kuboshwe abagebenge isonto eKZN
2013-02-06 07:40
Johannesburg - Alale ebaliwe amadoda amane ayamaniswa nokugqekezwa komuzi osemagcekeni esonto eZinqoleni, ogwini oluseningizimu, kusho amaphoyisa aKwaZulu-Natal.
La madoda aphakathi kweminyaka engu-25 no-35 ubudala, aboshwe emalokishini ahlukene - eMlazi, eMzinto naseZinqoleni - ngoMsombuluko ekuseni, kusho uCaptain Thulani Zwane.
Kuthiwa agqekeza umuzi osesontweni iSt Paul Mission ngoJanuwari 7, anxenxa imali.
Ase eba amaselula amahlanu nesamba semali esingadalulwanga.
UZwane
uthi abasolwa bazovela eNkantolo yeMantshi yaseZinqoleni ngoLwesithathu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Johannesburg - Izinhlangano ezintathu zezempilo sezizibophezele ekulwisaneni nokushona kwezingane ezisuke zizalwa kanjalo nomama bazo, kusho imibiko ngoLwesine.
AbakwaNetcare Stork's Nest benhlangane nabakwaSA Breastmilk Reserve (SABR) kanjalo nabakwaSA National Blood Service, bethule umkhankaso ekubhekwe ngawo ukuhlenga izimpilo zomama nezingane njengoba kuqala inyanga yabesifazane.
Imenenja kwaNetcare Stork's Nest uSharlene Swart uthe izibalo zoMnyango wezeMpilo ziveza ukuthi baningi omama nabantwana abashona phakathi kuka-2008 no-2010.
Imenenja kwa-SANBS uVanessa Raju uthe ukushoda ngegazi komama nakho kunomthelela omkhulu ekushoneni kwabo nezingane.
"Abantu abaningi bacabanga ukuthi igazi elinikelwayo lifakwa kubantu ababandakanyeke ezingozini kuphela, bayakholwa wukuthi abantu besifazane baba nezinkinga nabo ngesikhathi bebeletha,” echaza.
"Siyacela abantu ukuthi banikele ngegazi ezikhungweni eziseduze nabo, okungenani kane ngonyaka umuntu ngamunye.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UPhiyega kwelokuvikela iphoyisa 'elinamanga'
2013-02-07 12:04
Pretoria - Lowo oyinhloko kwezokululekwa ngengqondo emaphoyiseni, nowasula esikhundleni, wabuya nencwadi kadokotela engumkokotelo ngemuva kwesonto eshiye umsebenzi.
Kuthiwa lesi sikhulu saqamba amanga ngokuthi besikuphi.
Ngokombiko we-Eyewitness News, uBrigadier Busi Buthelezi wakwazi ukubuyela embuthweni wamaphoyisa ngoba uKhomishana wamaPhoyisa uRiah Phiyega akazange akugunyaze ukwesula kwakhe emsebenzini.
Kuthiwa uButhelezi
wakwazi ukubuyela ejokeni ngemuva kokuthola incwadi kadokotela engumbombayi ngokusizwa usibali wakhe.
Le ncwadi yayithi uButhelezi wanikezwa izinsuku ezimbalwa ehleli ekhaya ngoba egula ngasekuqaleni kukaJanuwari kodwa umnikazi wendawo ehlala izivakashi eMpumalanga uthi uButhelezi wayeseBarberton
ngalelo sonto.
Amaphoyisa awazange aphendule ngalolu daba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UZille ucacisa ngomnikelo awuthola
2013-01-29 14:17
Johannesburg - Isikhulu enkampanini yabakwaGupta yiso esanikela ngemali kuDemocratic Alliance, kusho umholi weqembu uHelen Zille ngoLwesibili.
UZille uthi iDA yenza "isibophezelo sokungabadaluli" labo abanikelela iqembu, kodwa imibiko yabezindaba yokuthi wacela imali kulo mndeni yikho okumenze wakhuluma ngalolu daba.
"Ngesikhathi ngizwa lokhu, ngithathe isinyathelo sokufonela lowo owasinikelela ukuthi bengicela angikhulule esivumelwaneni sethu ngoba nalu udaba luyavuthwa," esho esitatimendeni.
"Unqabile-ke, wathi akafuni igama lakhe libe semaphepheni. Akayena owakwaGupta. Uyisikhulu senkampani yakwaGupta," kuqhuba uZille.
Iphephandaba iWeekend Argus licaphune imithombo engadalulwanga ithi uZille waya kwaGupta eSaxonwold, eGoli, eyocela umnikelo ngo-2011.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Basenkingeni abazale izingane ezimbili onyakeni
2012-12-13 10:02
Johannesburg - UMnyango wezaseKhaya uyala ukubhalisa ingane ezalwe ngemuva kwezinyanga eziyisikhombisa kuphela kwazalwa umfowabo, kusho umbiko wangoLwesine.
Abazali balolu sana olunezinyanga ezintathu, batshele iphephandaba iBeeld, bathi uMnyango uyala ukubhalisa umntwana wabo, athole isitifiketi sokuzalwa.
U-Abraham Jacobus (Jaco) Smith, wazalwa engakaziqedi izinyanga eziyisishiyagalolunye esesiswini, uzalwa nje, kusaphele izinyanga eziyisikhombisa kwazalwa umfowabo uWilliam.
Abazali, uBraam Smith nonkosikazi wakhe uSuzette, baseKomatipoort, eMpumalanga, batshelwa yisikhulu soMnyango ukuthi angeke bakwazi ukubhalisa umntwana wabo.
Isikhulu sathi uhlelo loMnyango aluvumi ukuthi kubhaliswe izingane ezingaphezu kweyodwa esikhathini esingunyaka, futhi zizalwa ngabazali ababodwa.
Laba kwathiwa abaxhumane noMnyango ePitoli isikhulu soMnyango uRonnie Mamoepa uthi uMyango uyalulandela lolu daba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
UMbuso ekuphikiseni ibheyili kolwaseGriekwastad
2012-09-17 12:06
Johannesburg - UMbuso usufake isicelo sokuphikisana nebheyili enikezwe umfana oneminyaka engu-16 ubudala wasepulazini laseGriekwastad, ecaleni lokubualala, kubike iVolksblad ngoMsombuluko.
Umshushisi woMbuso uJJ Cloete uthi imantshi yenze iphutha ngesikhathi ithi ithola ukuthi lo mfana akayona ingozi kulabo asondelene nabo.
Isicelo sizolalelwa eNkantolo eNkulu yaseNorthern Cape ngomhlaka-27 kuSepthemba, kubike iphephandaba.
UCloete uzwakalise ukuthi ngesikhathi kufakwa isicelo sebheyili, umfana akakhombisanga ukuthi umsulwa kanti futhi waqamba amanga emaphoyiseni.
UCloete emaphepheni awafakile uzwakalise ukuthi imantshi izwelane kakhulu nomfana yangalubhekisisa kakhulu udaba lwezinsolo zokubulala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ngilindele iCeltic eyehlukile - Sandilands
2012-11-28 10:03
Johannesburg - IMamelodi Sundowns neBloemfontein Celtic bazolwela indebe yeTelkom Knockout ngoMgqibelo, kanti uWayne Sandilands uthi ulindele ukubona iCeltic ehlukile kulo mdlalo ozobe useMoses Mabhida Stadium, kubika iKickOff.com.
Umdlalo uzoqala ngo-20:15.
"Singathatha okuhle emdlalweni edlule, kodwa emdlalweni wamanqamu, umlando awusebenzi kakhulu," kusho uSandilands ku-website yeSundowns.
"Iqembu elizodlala ngokuzimisela yilona elizoba sethubeni elihle lokuphakamisa indebe eThekwini."
ISundowns ishaye iCeltic ngo 1-0 koweligi eFree State Stadium ngeSonto, kodwa uSandilands umile kwelokuthi lowo mphumela ngeke uchaze lutho ngoMgqibelo ebusuku.
"Kungenzeka ukuba sabashaya koweligi eBloemfontein, kodwa kwabonakala ukuthi abanye abadlali babo ababalulekule babengadlali bebekelwe owamanqamu," kusho unozinti.
"Ngakho ngeke sithathe ngokuthi konke kuzohamba njengalowo mdlalo, ngakho ke kumele silindele iCeltic eyehlukile."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
AbeDusi basiza abantu nezingane ezihlwempuComment on this story
BONISWA MOHALE
UMDLALO wokugwedla omkhulukazi eNingizimu Afrika i-Unlimited Dusi Canoe Marathon awugxili ekuncintisaneni kuphela kodwa ubuye usize abantu abahlwempu abahlala eduze nalapho kuhanjwa khona abasuke bewungenele.
Kulo nyaka abagqugquzeli beDusi, eqale izolo, bafuna ukuqoqa u-R400 000 ukuze bawufake enhlanganweni esiza izingane ngezinsizakufunda enkulisa i-Unlimited Child, kusizwe inhlangano ehlenga izilwane i-SPCA naleyo egcina imvelo ihlanzekile i-Dusi Umngeni Conservacy Trust (DUCT).
Esitatimendeni esithunyelwe ngabe-Unlimited Dusi Canoe Marathon kwabezindaba, osaziwayo yibona abazobe begwedlela ukufaka imali esikhwameni sokusiza izingane ezingu-22 000 ezisafunda enkulisa.
Izingane ezisizakala kakhulu ngemali yeDusi yilezo ezihlala kwaXimba lapho kudlula khona abagwedli nezakwezinye izindawo ezingu-310 KwaZulu-Natal.
Ngokusho kuka-Unathi Msengana, umsakazi we-Metro FM ongenele umncintiswano, izingane zisuke zingakaze ziwabone amathoyizi nezileti zokubhala, ngakho uma zithola ukusekwa nazo zizokwazi ukufunda zifane nezinye.
“Ngilapha namhlanje ngenxa yokuthi ngafunda. Kuyintokozo kimi ukuthi namhlanje (izolo) ngizoqala ukugwedla ngenhloso yokusiza izingane eziphuma emphakathini oswele ngezinsizakufunda. Ngiyajabula nokuthi nazo zikhona ukuzongikhuthaza. ngiyethemba ngizowuqeda umjaho,” kusho u-Unathi ngesikhathi eqala i-Dusi.
Akusiye yedwa usaziwayo u-Unathi kodwa kukhona nabanye abasakazi o-Sias du Plessis, owenza ezemidlalo ku-5FM, Liesel van der Westhuizen we-KFM no-Damon Beard we-East Coast Radio.
Bathe ngesikhathi bethula uhlelo lokuseka izinhlangano ezisebenzela umphakathi ngo-2003 benza u-R60 000 kanti ngonyaka odlule benze u-R300 000 yingakho kulo nyaka benethemba lokuthi bazokwazi ukufinyelela ku-R400 000.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
HARARE—
Uhulumende weleMelika ukhangelelwe ukupha uhulumende weZimbabwe izigidi phose ezilikhulu zamadollar-$95 million lonyaka, phansi kwe sikhwama se President’s Emergency Plan For Aids Relief ese PEPFAR, yokuphathisa kunhlelo ze HIV/AIDS elizweni.
Lokhu kuvezwe ngumeli weMelika eZimbabwe uMnumzana Bruce Wharton emkhosini wesitshumi lambili wokunikezwa komvuzo we Auxillia Chimusoro Award.
Kusukela ngo 2005 kuze kube manje uhulumende weMelika usephe iZimbabwe izigidi ezingamakhulu amane zamadollar-$400million, yokuphathisa enhlelweni zokuvimba ukumemetheka kokuthelelanwa kwegcikwane lengculaza.
Kubika intathelizindaba yeStudio 7 uMavis Gama eseHarare.
Udaba lukaMavis Gama lwemivuzo yeChimusoro Awards


text:
Usomabhinisi nephoyisa kwelokukhwabanisa
2012-04-10 16:59
Durban - Usomabhizinisi waseThekwini uThoshan Panday kanye nesikhulu samaphoyisa uCaptain
Aswin Narainpershad, bavele kafushane ngaphambi kweNkantolo yeMansthi eThekwini ngoLwesibili.
Abasolwa babhekene necala lenkohlakalo kanti uPanday, ugqunywe esitokisini kuze kuba ubuyela enkantolo mhlaka-13 Ephreli.
UNarainpershad,udedelwe ngebheyili ka-R20 000 kanti uzobuyela enkantolo mhlaka-26 Julayi.
Abasolwa baboshwa kanyekanye besolwa ngokwakha itulo lokwenza inkohlakalo nokukhwabanisa.
UMshushisi woMbuso uDorian Paver uthi abasolwa bagwazela iphoyisa uCaptain Kevin Stephen ngesamba esingu-R1 million. Lesi sehlakalo senzeke kusukela ngenyanga kaDisemba nyakenye kwaze kwaba yinyanga kaMashi kulo nyaka.
– "Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela IzindabaNews24 kuTwitter (@IzindabaNews24).
- SAPA


text:
UDJ Bongz uthi uphila sakaComment on this story
SANDILE MAKHOBA
UTHUSE abaningi uDJ wodumo ebonakala eswenkile emjahweni omkhulukazi iVodacom Durban July nakweminye imicimbi ebihambisana nalo mjaho ngemuva kwemibiko yokuthi ulaliswe esibhedlela.
Abalandeli bakaDJ Bongz abebembona eGreyville Racecourse bebedideka uma bebona lo DJ njengoba bekungacatshangwa ukuthi ngabe useluleme ngokwenele ukuhambela imicimbi.
UBongz wodumo lwengoma ethi Thina Sobabili ubengakhombisi zimpawu zomuntu obelaliswe esibhedlela.
Isolezwe ngoMgqibelo likhiphe udaba oluqinisekiswe yiMenenja yalo mculi, uBheko Sokhela, othe kubonwa ngokusa kuye esibhedlela.
Kulo mbiko uBheko wachaza wathi uBongz wangenwa ngamakhaza ngesikhathi eyodlala eMpumalanga.
Ephawula ngalokhu uBongz uthe empeleni ubengaguleli ukufa.
“Ngaya esibhedlela ngingaguli ngiyoxilongwa njengenjwayelo. angikaze ngilale phansi njengoba kubikiwe. Akusona isikhathi sokugula lesi kimi ngoba yisikhathi sokujabulisa abantu. Ungathi ngiphekai-albhamu eyi-double disc enezingoma ezingu-26 bengizoyenza kanjani yonke leyo nto ngigula,” kubuza uBongz.
Isolezwe lizibonele loDJ ezihambela ku-Vodacom Durban July, ezidlela ubumnandi nabanye ozakwabo abambisene nabo kwezokungcebeleka.
Ngisho esethintwa izolo ekuseni ebuzwa ukuthi uzizwa enjani, uBongz uqhubekile wathi akaguli ndawo yena.
Imenenja kaBongz ishaye ungqimphothwe izolo yathi kayishongo ukuthi sekubonwa ngokusa kuBongz.
“Yebo uBongz uke waya esibhedlela eyoxilongwa emuva kokungenwa ngamakhaza kodwa akakaze alale phansi njengoba kulotshiwe. Uphila saka,” kusho uBheko.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Konakele kakhulu ezikoleni - Umbono
2012-09-14 15:21
Cape Town - Sekuphinde kwahlaselwa omunye uthisha phambi kwabafundi, kanti-ke lokhu sekushiye othisha basesikoleni esise-Eastern Cape bethuka izanya.
Bathi sebehlezi bethukile ngenxa yokuthi izigebengu zibakhomba ngemimese zibasabise nangezibhamu ezingamathoyizi emagcekeni esikole.
Bathi sebeyasaba nokuya ezikoleni bayofundisa, nokuphazamisa abafundi.
Abafundi bethu baphawule kanje embuzweni wokuthi ngokubona kwabo zingaqiniswa kanjani ezokuphepha ezikoleni:
Noluthando Mbanjwa: Umphakathi kumele usebenze ngokuzikhandla kukhethwe ama-forum obhekana nezikole zawo ukuze zishaywe izigebengu, asibeseke ngakho konke othisha bathuthukisa ikusasa lezingane zethu.
Collin Sandile Kansas Khathi: Njengazo zonke izikhungo zikahulumeni, maziqashelwe izinkampani zonogada ukuqinisekisa ukuphepha ezikoleni! Kepha kube nohlelo lokulawula ukukhokhelwa kwazo, lokhu kwenziwe ezingeni likazwelonke ukugwema inkohlakalo.
Derrick Sirayi: Kunzima kule ndaba, ngenxa yokuthi la bantwana baphuma emakhaya abahlali emigwaqeni, noma bangaseshwa uma bengena sizobuye sikhale thina sithi kuhlukunyezwa izingane zethu.
Bongy Shabzo: Onogada bayasaba ukugqolozelwa amehlo anewunga ngoba izingane zihlala zihlomile lezi zingane zimangaze uNgqongqoshe wezeMfundo e-KZN uSenzo Mchunu ethola inqwaba yezikhali ezumisile zingazi ukuthi uyeza zazilahla phansi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kusha umsebenzi emayini iKusasalethu
2012-10-25 12:00
Johannesburg - Babalelwa ku-5 400 abasebenzi basenkamapnini iHarmony Gold abatheleke emsebenzini ngoLwesine ekuseni, kulandela ukuhlala isikhathi eside emakhaya bengene esitelekeni esingaphasisiwe.
Inkampani ibinqume ugwayi katiki inqumele laba basebenzi basemayini iKusasalethu, ngaseCarletonville.
"Sithokozile kakhulu ngesilinganiso sabasebezi abakhona,” kusho okhulumela inkampani iHarmony Gold, uMarian van der Walt.
"Sithe akubuye bonke abasebenzi, asinaso isibalo esiqondile salaba abakhona, nokho baningi abasebenzi abakhona.”
NgoLwesibili inkampani yabika ukuthi isilahlekelwe yizilinganiso segolide elingu-13 000 ounces, njengoba abasebenzi bebengene esitelekeni, inkampani iHarmony Gold iyinkampani yesine ngobukhulu emhlabeni, ezinkampanini ezikhiqiza igolide.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Bafuna ibheyili basolwa kwelikasomabhizinisi
2013-02-08 07:38
Middelburg - Bazofaka isicelo sebheyili abantu abayisikhombisa abasolwa ngokubulala indoda yaseNelspruit, nebingusomabhizinisi, eNkantolo yeMantshi yaseMiddelburg, kusho amaphoyisa aseMpumalanga.
UColonel Leonard Hlathi uthe uRonel Botma, 54,
Anna Mukwana, 51, Dina Mukwana, 45, Hendrik Chego, 29, Mbuso Khoza, 29,
Lucas Letesebe, 34, noDoctor Tlou, 30, bavele enkantolo ngoLwesine.
Kuthiwa abane kulaba baqashwa ukuba babulale uTiziano Ciciltato, 50, nowatholakala egwazwe washona ngoMsombuluko.
Kusolakala ukuthi unkosikazi wakhe uRonel Botma wathumela u-Anna noDina Mukwana ukuba bamfunele izinkabi.
UHlathi uthi kwabe sekuqashwa uChego, Khoza, Letesebe noTlou njengezinkabi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuthungathwa abokufika abathumbe ingane
2013-01-10 13:02
Johannesburg - Amaphoyisa ngoLwesine aqhubekile nokuthungatha izithandani zasePakistani ekusolakala ukuthi zithumbe umfana onezinyanga eziyisithupha ubudala, zalimaza kanzima umzanyana eBezuidenhout Valley, ngoLwesibili.
"Ubaba wengane uthole umlayezo kamakhalekhukhwini ngoLwesithathu, umtshela ukuthi abathumbi bafuna u-R100 000 ngomntwana," kusho uLieutenant-Colonel Lungelo Dlamini.
"Akukho okusha okusenzekelile nokusavelile ngemuva kwalokho," echaza.
Izithandani beziqashe lapho okwenzeke khona isehlakalo.
"Kusolakala ukuthi lezi zithandani beziqashe kulo muzi oseBezuidenhout Valley futhi aziyikhokhanga imali yerenti yangenyanga kaDisemba"
Umbiko uthi abathumbi bazame ukubulala umzanyana bethi bamnquma uqhoqhoqho, lona utholwe yilungu lomndeni esesimweni esimbi,wase ephuthunyiswa esibhedlela.
"Kusolakala ukuthi lezi zithandani kanye nezingane zazo ezintathu zisaseGauteng. Owesifazane kubikwa ukuthi ukhulelwe," kusho uDlamini.
Ngokusho kombiko wephephandaba iThe Star, ubaba wengane ethunjiwe u-Ifeanyi Jones, usecela ukuba lezi zithandani zibuyise ingane yakhe.
"Ngicela ningibuyisela ingane yami, nizibiza ngamaKhrestu. Ingane ayonanga lutho kinina," kusho ubaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe abadayisa ngomzimba
2013-02-11 16:32
Sonqoba Kunene, Daily Sun
Johannesburg - Idolobha laseGoli laziwa njengesizinda sabadayisa ngocansi, isizinda sezidakamizwa kanye nokushushumbiswa kwabantu.
Ithimba lamaphoyisa ligasele efulethini eliseVereeniging, labhadama abesifazane abathengisa ngomzimba, bezibiza u-R50, umzuliswano ngamunye.
Umbiko wephephandaba iDaily Sun uthi amaphoyisa angama-SAPS ahlangane namaphoyisa kaMasipala waseMfuleni kanjalo nabeziNhlekelele.
Umkhankaso uthi maningi amantombazane asemancane ngokweminyaka agila lo mkhuba, abanye balaba baseminyakeni ephakathi kwengu-19 no-20 ubudala.
Amantombazane aboshiwe kutholakale ukuthi aqhamuka eWelkom, eFree State, iseGoli kanye naKwaZulu-Natal.
Laba batshele amaphoyisa ukuthi umphathi wawo ubaholela u-R100, umphathi ukwazile ukuphunyuka abaleke ngesikhathi kugasela amaphoyisa.
“Ngafika lana ngenyanga ka-Okthoba ngithi ngizothengisa ngomzimba kuze ngizothola imali,” kusho omunye wamantombazane.
Okhulumela umasipala waseMfuleni, uVeli Mcera uthe: “Inyanga kaFebhuwari yinyanga yokugqugquzela ukuphepha, imikhankaso efuze lona isazoqhubeka.”
- Thola ezinye izindaba
zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kufuneka siyisize i-Europe – Gordhan
2011-09-28 16:25
Washington – Wonke amazwe asemhlabeni kuzofuneka enze akwaziyo ukusiza i-Eurozone enezinkinga zemali, kusho uNgqongqoshe Wezemali wakuleli ngoLwesithathu.
“Sibone ukuthi kuzofuneka sisebenzisane ngoba sisenkingeni sonke… nama-Bric (iBrazil, iRussia, iNdiya, iChina neNingizimu Afrika) sisenkingeni,” ushilo.
UGordhan ebekhuluma nezintatheli zakuleli emhlanganweni obebanjwe e-Washington DC.
Lo mhlangano ububanjelwe emahovisini we-International Monetary Fund (IMF) ngesikhathi kuhlangana iWorld Bank Group ne-IMF.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Liphekwe ngemibuzo iphoyisa ngolwaseMarikana
2012-11-26 14:03
Rustenburg - Uchwepheshe wezibhamu ngaphansi kwabakwaSA Police Service, ukhiphe ubufakazi ngaphambi kweKhomishana kaFarlam, echaza ngohlelo lokusetshenziswa kwezibhamu emaphoyiseni.
UWarrant Officer Albert Wessels ubephekwa ngemibuzo ngummeli uDumisa Ntsebeza (omele imindeni), nobesaqhubeka nokufuna incazelo ephelele ngalokho okwenzeka emayini mhlaka-16 Agasti, ngesikhathi kudutshulwa abavukuzi.
Kusukela angena ebhokisini lofakazi ngoLwesihlanu uWessel, umile kwelokuthi wabe engasiyo ingxenye yethimba elalibhekele udaba lwaseMarikana, utshele ikhomishana wathi wabe esekhefini ngesikhathi sesiteleka.
Lona ubuzwe ngendlela amaphoyisa asebenzisa ngayo izibhamu, ngokwemvamisa.
"Uma kungathiwa naba abantu abayisikhombisa bazobamba inkunzi base bedutshulwa bebulawa ngamaphoyisa. Ngabe lokho kusho ukuthi amaphoyisa aya kubo evele esazi ukuthi azohlangana nabantu abahlome njengawo?" kubuza uNtsebeza.
Kunjalo, kuvuma uWessels.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
UKeshi wenze ubudoda - Umbono
2013-02-12 16:16
Cape Town - NgoMsombuluko, umqeqeshi weNigeria uStephen Keshi ukhulume ohlelweni lukaRobert Marawa kuMetro FM waveza ukuthi usehambise incwadi yokwesula emsebenzini.
Umqeqeshi ukhale ngokucindezelwa nokunganikwa ilungelo eliphelele lokuqeqesha nokuziqokela abadlali ngendlela emgculisayo.
Uthi noma ewuthanda umsebenzi wakhe angeke avumele isandla sesithathu esizokwenza kuphazamiseke umsebenzi wakhe.
Bayaphawula ngalokhu:
UMxolisi Duncan Mkhize uthe: UKeshi ukhulukela bonke abanye abaqeqeshi abamnyama abangaphansi kwengcindezelo.
UBafana KaZuma uthe: Mina ngiyamubongela uKeshi, ukhombise obukhulu ubuhlakani nokwazi umsebenzi wakhe ngaphandle kokutshelwa ngabanye.
Akhala ngakho kwenzeka nakuleli, kungenelele kakhulu ipolitiki kanye neSafa, umqeqeshi akenze ngentandi yakhe ushayelwa imithetho.
UNkosikhona Thabani uthe: Uqophe umlando uKeshi, lokhu akhala ngakho yikho okwabulala iNingizimu Afrika.
Kwaxoshwa uClive Barker ngaphandle kwesizathu, kuze kube manje siyahlupheka, asiwini lutho.
UNico Magwaza uthe: Yabona lento yokugxambukela kwabanye abantu emsebenzini womqeqeshi, iyalibulala ibhola.
Yingakho nakuBafana sipheka sithulula abaqeqeshi, bonke bakhala ngento efanayo, ukugxambukela kwabaphathi, kunjalo kukhona nabangaphandle abakhokhela umqeqeshi ukuthi adlali abadlali abathile.
Ngalezi zizathu iqembu ligcina lingasenzi kahle.
UMbongeleni Mpigogo Masondo uthe: Ibhola lase-Afrika lisenenkinga, izikhulu zisebenzisa izikhundla nala kungafanele khona.
Umqeqeshi kumele izifunele abadlali ebafunayo futhi abadlalise ngokubona kwakhe, kumele abaqeqeshi bayekwe benze umsebenzi wabo kuthi uma singekho isidingi sakhe izikhulu zizibambele mathupha.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
U-Ouattara ubonge uJonathan
2011-08-02 07:14
Abuja - UMengameli wase-Ivory Coast u-Alassane Ouattara uhambele eNigeria ukuyobonga umlingani wakhe uGoodluck Jonathan ngokumeseka ngesikhathi izwe lakhe linezinxushunxushu ezaqubuka emuva kokhetho.
UJonathan nonguSihlalo we-ECOWAS wayelokhu eme ekutheni lowo owayesebuse isikhathi eside e-Ivory Coast uLaurent Gbagbo ahle esikhundleni kulandela ukhetho lwangoNovemba.
"Inhloso yokuba kwami la ukuzokubonga ngokutshengisa i-ECOWAS indlela ekutheni isize ezibhelwini ezaqhamuka emuva kokhetho," kusho u-Ouattara.
La baholi baphinde bakhuluma nangokuqinisa amaxhama ezokuxhumana emazweni abo.
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.
- Sapa - AFP


text:
Kuboshwe obanjwe nensangu ka-R5m
2012-07-24 07:51
Johannesburg - Amaphoyisa ase-Eastern Cape ashaqe insangu enentengo engaphezu kuka-R5 million ngesikhathi esesha ibhasi emgwaqeni uN2 eKinkelbos, ngasePort Elizabeth ngoMsombuluko.
Amaphoyisa athole izikhwama ezingu-71 zomthunzi wezinkukhu ebhasini lokudiliva izimpahla lakwaMercedes Benz ngesikhathi eqhuba umsebenzi ojwayelekile, kusho uCaptain Andre Beetge.
Umshayeli webhasi, 34, ube eseboshwa wabekwa icala lokudayisa ngensangu.
Kulindeleke avele eNkantolo yeMantshi yasePort Elizabeth kungekudala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ngishiye iPirates ngizigqaja ngayo - Chansa
2012-06-27 12:05
Johannesburg - U-Isaac Chansa uthi akanawo umuzwa omubi ngokushiya i-Orlando Pirates njengoba eshiya ezigqaja, kusho umbiko weKickOff.com.
UChansa ngesonto eledlule ujoyine iqembu laseChina i-Henan Jianye ngesamba semali esingadalulwanga.
Lo mdlali wasesiswini waseZambia uthe ukucabangisise kahle ngasekuqaleni konyaka ukuthi uyayishiya iPirates.
"Ebengikufuna kakhulu ukubuyela e-Europe, kodwa akwenzekanga ngigcine sengiya eChina,” kusho uChansa.
"Bese ngifuna ukuhamba ngoba sengizuze okuningi ngikuPirates kula masizini amabili ngikuyona."
UChansa unqobe isicoco seligi iminyaka emibili ilandelana neqembu iPirates.
"Ngizolikhumbula kakhulu iqembu nomengameli walo futhi ngibonga iqembu nabalandeli,” kusho lo mdlali owanqoba i-2012 Africa Nations Cup.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Azodayiswa ngezayo awekaNcwaneComment on this story
FANELESIBONGE BENGU
AZOQALA ukudayiswa ngesonto lokuqala enyangeni ezayo amathikithi ekhonsathi yokuqopha iDVD yomculi wowokholo uSfiso Ncwane owagcina eminyakeni engu-12 edlule ukuyikhipha.
Lokhu kudalulwe yimenenja yalo mculi ebuye ibe yinkosikazi yakhe, uNkk Ayanda Ncwane, othe le khonsathi izoba seNkosi Albert Luthuli Convention Centre (ICC) ngo-Okthoba 27.
Ukulungiselela ukuqopha le DVD, uSfiso one-albhamu ethi Kulungile, wenza inhlolokhono eBat Centre ngenyanga edlule lapho ayethungatha khona abaculi abangu-25 abazohlanganisa ibhendi ezomelekelela ekuqopheni le DVD.
“Akubange kusenzeka ukuthi sithathe abaculi abangu-25 ngoba kwakunzima ukubanciphisa sisuka ku-200. Okwenzeka wukuthi sigcine sesithatha abangu-35 ngoba bonke banethalente elimangalisayo lokucula,” kusho uNkk Ncwane.
Uthe amathikithi azoqala ku-R150 kuya ku-R350 kanti azotholakala eComputicket.
“Sesiside lesi sikhathi uSfiso engenayo iDVD kanti nabalandeli bakhe abaqhamuka e-Afrika yonkana bebekhala ngayo. Izikhalo zabo zizophenduleka futhi okuhle wukuthi uzobe ecula yedwa kuyona,” kusho yena.
Kuzokhumbuleka ukuthi nyakenye inkampani kaNcwane, iNcwane Communications yahlela umcimbi wokuvala unyaka owacishe wabhuntsha eDCC.
Kulo mcimbi owawubizwa ngokuthi yiGospel All Stars Year End Celebrations oba njalo ngoDisemba 31 kwafika abantu abangaphezulu kwenani elimumathwa yiDCC.
Lokhu kwaphoqa abanye ukuthi bawudube baphindele emakhaya.
UNkk Ncwane uthe lokhu ngeke kwenzeke njengoba ezokuphepha zizobe ziqinile.
“Into eyaba yinkinga nyakenye wukuthi kukhona abafika namathikithi awumbombayi. Ukubona kanye wukubona kabili njengoba kulokhu ezokuphepha zizobe ziqinile futhi ithikithi lizobe linenombolo yesihlalo umuntu okumele ahlale kusona. Kuzobe kuhlelekile, abantu abakhululeke,” kusho uNkk Ncwane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuboshwe obanjwe nesibhamu e-E Cape
2013-01-01 14:00
Johannesburg - Zimkhalele umlisa waseButterworth, e-Eastren Cape, obanjwe ngamaphoyisa ephethe isibhamu esingekho emthethweni kanye nezinhlamvu.
Okhulumela amaphoyisa uCaptain Jackson Manatha uthi umsolwa oneminyaka engu-31 ubudala uboshwe ngoMsombuluko, kulandela ukuthi amaphoyisa elunywe indlebe.
"Useshwe ngamaphoyisa, kwatholakala isibhamu nezinhlamvu eziyisikhombisa."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UMusona noNale balimele
2011-03-07 07:28
Johannesburg – Abadlali beKaizer Chiefs, uKnowledge Musona noAbia Nale bazophuthwa umdlali wabo olandelayo njengoba bathole ukulimala emdlalweni wabe ne Free State Stars ngempelasonto, kubike i-Football365.co.za.
UMusona ukushwe kulomdlalo ekugcineni komdlalo emuva kokungqubuzana noKenndy Mweene, futhi umqeqeshi uVladimir Vermezovic uvumile ukuthi ulimele, futhi uzophuthwa umdlalo wabe we-Nedbank Cup neNathi Lions.
Futhi, kulindelwe ukuthi noNale angabikho kulomdlalo.
UNale ufakwe endaweni kaStanton Lewis emuva kwemizuzu ewu-72, kodwa kwafuneka ukuthi akishwe emuva kokudlala imizuzu ewu13 kuphela.
- News24


text:
'Abantu baseKenya kumele bagweme udlame'
2013-02-06 10:04
Nairobi - UMengameli waseMelika uBarack Obama uthumele umyalezo ezweni lobabamkhulu bakhe eKenya, wacela abantu bezwe ukuthi baqinisekise ukuthi alubi khona udlame okhethweni ekubhekeke lubanjwe ngenyanga ezayo.
U-Obama uthe kumele bonke abantu baqinisekise ukuthi bayakugwema ukuchitheka kwegazi, uthumele lo mlayezo esebenzisa i-video yaku-YouTube, nala aqale khona ngokubingelela abantu ngesiSwahili, okuwulimi olukhulunywa kakhulu eKenya.
Uthe abantu kumele bakugweme ukungcofana ngamazwi, wathi ukhetho kumele kube ngolukhululekile luphinde lukwazi ukubhekana nezingqinamba ezibhekene nezwe.
"Lona ngumzuzu wokuthi bonke abantu baseKenya babambisane, babe yimbumba. Uma nenze njalo ningakhombisa umhlaba ukuthi anigcini nje ngokuba yidlanzana esizweni esithile kodwa niyingxenye yezwekazi elikhulu," kusho u-Obama okumanje unezihlobo ezihlala khona eKenya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- AP